url: =LESSON 2 April 3–9 Thuciam Bulpi ~ MUC\nLESSON 2 April 3–9 Thuciam Bulpi\nAdmin 10:32:00 PM 3Q2020, Articles, Sabbath School Lesson\nTukaal Sung Sim Ding: Pian. 9:15; 12: 1-3; Isa. 54:9; Gal. 3:6–9; Pai. 6:1– 8; Jer. 31:33, 34.\nKAMNGAH: “Tua ahih ciangin tu-in note in ka thu mangin ka thuciamna na zuih uhleh mite khempeuh lak panin note pen keima mi na hi ding uh hi. Bang hang hiam cih leh leitung khempeuh keima a hi” (Paikhiatna 19:5).\nNungkaal sungin Adam leh Eve mawhna hangin mihing khempeuh in mawhna sung a pukna thu i kikum hi. Tukaal sung thusin ding pen tu quarter bup thusinna a tomin pulaakna hi ding hi. A kipulaak masa Thuciamna tangtungin Kalvaryah Khrih in ama hong sihna hangin tu-in Thuciam Thak sungah a nungta ihi hi. Pasian in Noah tawh thuciam bawl masa-in, amaute innkuanin tuiciin sung pan suahta uh hi. Abraham tungah thuciam in ei adingin kicing hi. Sinai Mual a thuciam in thupi hi; hih thuciam in thuciam thak pulaak ahihna zong i pulaak ding hi. Hih thute kaal khat khit kaal khat i entoto ding hi.\nTukaal thusinna a Tomin etna: Thuciam cih kammal a khiatna bang hiam? Thuciamna-ah bang thute kihel hiam? Pasian in Noah tungah a thuciam in bang thuciam hiam? Abraham tungah a thuciam sungah bang lametna kihel hiam? Thuciamna-ah upna leh sepna in bang dinmun nei hiam? Thuciamna in thukimna bek hi lel hiam? Ahih keileh kizopna hi zaw ding hiam? Thuciam Thak a zungpi in bang hi ding hiam?\nThuciamna A Bulpite\n“Nang tawh thuciamna ka bawl ding a, nang tampi tak kong phasak ding hi,” a ci hi (Pian. 17:2). Hebrew tawh kigelh Thuciam Lui sungah ‘berit’ (thuciam) cih kammal 287 val om hi. A khiatna in ‘thuciam’ ‘thukhun’(testament) ahih keileh ‘a kip gamh’ cihna hi. Hih kammal kipatna a phungpi kitel lo hi. Ahi zongin khat le khat kikalah kithukimna a pulaak kammal hi. Mihing khat le khat kikaalah kithukimna ahih keileh mihing leh Pasian kikalah kithukimna a pulaak kammalin zong kizang hi. Tua hunlai mite khat le khat kikaal kizopna-ah a zat uh thuciamna zawitawnin Pasian in a mite tawh a thuciam in leitung mite thuciam sangin tangzai zaw hi.” J. Arthur Thompson, “Covenant (OT),” The International Standard Bible Encyclopedia, revised edition (Grand Rapids, MI: William B. Eerdmans Publishing Company, 1979), vol. 1, p. 790.\nZi le pasal kikal thuciam in Pasian leh a mite kikaal thuciam a deihna hong hilh thei hi. Pasian in a mite tawh a thuciamna sungah\n1. Pasian in thuciam tawh kizui-in a kamciamte tangtung dingin pulaak hi (Gal. 3:16; Heb. 6:13, 17).\n2. Thuciam in Pasian deihna a pulaak Thukham Sawm nuntakpih ding uh hi (Thkna. 4:13).\n3. Khrih leh Ama hotkhiatna in thuciam tangtunna hong suak hi (Isa. 42:1, 6).\nHih a tunga thu thumte – Pasian kamciamte, Ama thupiak nuntakpih cih\nthu leh hotkhiatna ngaihsun in. Koi bangin hih thu thumte in Topa tawh na tonkhopna-ah kimu thei hiam? Koi bangin na nunzia in a pulaak hiam?\nThuciam Lui sungah meihal biakpiakna khempeuh in hotkhiatna thu pulaak uh hi. Tuanpupate leh Israelte in a hong pai ding Honpa a lametna uh limciinnate tungtawnin pulaak uh hi. Meihal biakpiaknate tungtawnin a kisik mi in mawhmai-na hangin lungnop khamuanna ngahin mawhsiatna pan suakta hi. Thuciam panin hong luang thuphate tawh nungta-in upna sungah khangto uh hi. Tua bang mi in Pasian lim le mel a suun semsem ding hi. Puk kha zel taleh Pasian lim le mel sungah a nungta toto ding hi.\nMihingte khat le khat kikal thuciam tuamtuam om taleh ‘berith’-thuciam in Pasian in kua hi-a, Amah tawh kiteh nadingin mihing in bang hi lel hiam, cih thu leh tua thuciam in Amah tawh kizopzia ding bang hong hilh hiam?\n“Ahih hangin nang tawh ka thuciamna ka kipsak ding hi. Teembaw sungah nang na hong pai ding hi. Nang, na tapate, na zi le na tapate’ zite tawh na paikhawm ding uh hi”(Pian. 6:18).\nPian. 6:18 sung a ‘thuciam’ cih kammal in Lai Siangtho sungah a kigelh masa pen hong suak hi. Hih thuciam in Pasian in Noah tungah a piak thuciam hi; mawhna leh leitung siatna hangin Pasian in tuicin a tungsak nading thu pulaak hi. Leitung mun khempeuh in tui tawh kihahsiang ding a, ahi zongin Pasian in ama bawlsa leitung pen mangngilh lo ding ahihna thu pulaak hi. Leitungah mawhna hong om ciangin Pasian in leitung tawh thuciam bawl hi. Noah tungah kipia thuciam a bulpi in Pasian hi. Tua hi-in Noah adingin bitna om thei hi. A thuciam a kipsak Pasian ahih mah bangin Topa tawh a nungta khawm mi khempeuh in Amah tawh nungta khawm thei hi. Tua bangin Amah tawh nuntakkhopna panin Ama thupiak nuntakpihna kimu thei hi.\nNoah tungah kipia thuciam in khat bek thukimna hiam? Thuciam cih ciangin nih thukimna hi, cih phawk in. Noah in tua thuciam a nuntakpih a kul hiam? Hih in bang hong hilh hiam? Pasian in Noah tungah a sawt lo-in tuicin tung ding hi, ci-in genkhol hi. Tuicin in leitung buppi sawpsiang ding hi. Ahi zongin Noah leh a innkuanpihte suakta ding uh hi. A lauhuai dinmun tung uh hi. Pasian in tua thuciam bangin sem keileh Noah in bangbang a sem a bawl zongin tuicin sungah kisia mang veve ding uh hi.\nPasian in Noah tawh thuciam ka bawl ding hi, ci hi. Thuciam cih kammal in Pasian in a gen bangin tangtun takpi ahihna pulaak hi; thuciam sungah thuciam a tangtun mateng cihtakna, ciampel lohnate kihel hi. Pasian in Noah tungah, tuicin hong tung ding hi; na suahtak ding leh na suahtak loh ding kician lo hi; tuaci bangin gamta in; tua nasem in,tua na bawl in. Ahi zongin ka gen bangin a tangtun ding leh a tangtun loh ding pen kician lo hi, cih thute in thuciam sungah kihel lo hi. Thuciam in lungmuanna leh kamciam tawh tonkhawm hi.\nMi kimkhat in Noah tuicin in leitung buppi huam lo hi; mun khat bek hi, ci uh hi. Mun khat bek huam hi leh Pasian kamciam – Pian. 9:15; Isa. 54: 9 in Noah hun a kipan tuni dongin tuicin bei lo ahih manin tuicin hong tunsial kamciam tawh kipawl Pasian thuciam in a tangtung lo hi ding hi. Tuni dongin leitung bup tuamin tuicin tung kik nai lo ahih manin Pasian thuciam om bangin a kamciam in kiptakpi hi, cih hong hilh hi. Topa kamciamte a muanhuai-na bang hong hilh hiam?\n“Nang thupha hong piate thupha ka pia ding a, nang hong samsiate ka samsia ding hi. Nang tungtawnin leitung midang khempeuh thupha ka pia ding hi”(Pian. 12:3).\nPian. 12:1–3 sim in. Pasian in Abram tungah a kamciamte gualsuk in.\nAbram tungah Pasian kamciamte ngaihsun in. “Nangma tungtawnin minam khempeuh in Topa ngah ding uh hi” (Pian. 12:3). A khiatna bang hi ding hiam? Bangci bangin leitung minam khempeuh in Abram tungtawnin thupha ngah hiam? Gal. 3: 6-9. Koi bangin Jesuh Messiah tungah tua kamciam tangtung hiam? Gal. 3: 29.\nAbram tungah kipia kamciam masa in Pasian in Abram tawh a tawntungin kizopna kip nei ding ahihna pulaak hi. Pasian in thuciam a pulaak khiatma-in zong tua bang kizopna a geelkholhsa ahi hi. Pasian in a nungciangin a sep ding thuciam pulaak hi (Pian. 15: 4-21; 17:1–14). Tua kamciam a tangtunma Pasian in mihingte tawh a lian zaw kizopna nei ding ahihlam pulaak hi. “ Keimah in” ci-in pulaak kikkik hi (Pian. 12: 1-3). Hih kammal in Pasian kamcian vangliatna leh a thupitna pulaak hi. Tua banah Abram tungah sittelna khat kipia hi: “ Pai khia in” cih sim loh thudang kipia lo hi. Abram in upna tawh a paikhia hi (Heb. 11:8); tua bangin upna tawh a paikhiat ciangin kamciam thupha ngah ding lametna tawh paikhia hi lo hi. Pasian a upna hangin Pasian thupiak itna tawh zui hi; Pasian it ahih manin a sawl mang hi. Abram in Pasian um khin ahihna, Pasian sungah muanna nei khin hi banah Pasian kamciamte upna nei hi, cih kilang hi. Tua hi keileh Abram in a innkuan, a pianna mun le mual nusia-in a theih ngei lohna mun zuanin pai khia lo ding hi. Vantungmite pulaak thute tungah upna nei ahih manin amau sawl bangin gamta pah hi.\nTua hi-in Abram in upna leh zuihna kizom mahmah ahihlam hong hilh hi. Eite in upna tawh hotkhiat ngah ihi hi. Tua upna pen thumang a thuzuihna panin kimu khia thei hi. Hotkhiatna kamciam masa-a sepna in zui hi. Thuciam tawh kipawl lo-in, thuzuihna om keileh thupha kingah ding hi lo hi. Pasian sepna khempeuh i up tak ciangin Ama thu zong i mang nuam ding hi. Tua bang upna zungpi 1 John 4:19 in pulaak hi: Pasian i it hi; bang hang hiam cihleh Amah in eite hong it masa hi.”\nPian. 15:6 sim in. Koi bangin thuciam tawh kipawl kamciamte bulpi kipulaak hiam? Bang hangin tua thupha in thupha khempeuh lakah manpha pen hiam?\nMoses Tawh Thuciam\nPai.6:1–8 sim inla, hih dotnate dawng in.\n1. Pasian in bang thuciam pulaak hiam? Gen. 12:1–3.\n2. Bangci bangin Pasian in Moses tungah a thuciam in tangtun hiam?\n3. Koi bangin Moses tungah thuciam leh tuicinma a Noah tungah thuciam in bang kibatna nei hiam?\nEgypt gam panin a suahtak khit uh ciangin Israelte in Sinai panin saltanna pan suahtakna tawh kipawl thuciam ngah uh hi (Pai. 20: 2). Hih thuciam sungah mawhna hang meihal biaknate leh mawhmai-na thuciam kipulaak hi. Hehpihna thuciam, Pasian hehpihna in a mite tungah a hong tunna kilangh hi.\nMoses tungah a kipia thuciam in Abraham tungah a kipia thuciam bulpite mah pulaak kik hi.\n1. Pasian in A mite tawh a tuam vilvel kizopna nei hi (Pian. 17:7, leh Pai. 19:5, 6 enkak in)\n2. Amaute in minam lian suak ding uh hi (Pian. 12:2 leh Pai.19:6 enkak in).\n3. Thupiak zuih ding kisam hi. (Pian. 17:9–14; 22:16–18 leh Pai. 19:5 enkak in). “Hih munah a kipulaak masa leh a kipulaak nunung ciamteh in: Topa in\nIsraelte honkhia masa hi. Tua khit ciangin Ama thukhamte pia hi. Hotkhiatna thu zong tua bang mah hi. Khrih in mawhna sung pan hong honkhia masa hi; (John 1:29; 1 Cor. 15:3; Gal. 1:4), tua khit ciangin i sungah Ama thukhamte hong teeng ding hi. (Gal. 2:20; Rom. 4:25; 8:1–3; 1 Peter 2:24).” The SDA Bible Commentary, vol. 1, p. 602.\nPai. 6:7 sim in. Bang thu kipulaak masa-a, tua khit ciangin Topa in amaute Pasian hi ding a, amaute in Pasian tate hi ding uh hiam? Hih in a vanglian mahmah thu hi. Amaute tungah Pasian ta suah theihna kipia hi. Pasian in amaute adingin na khempeuh kicinna hi ding hi.\nPasian in amaute tawh a tuam vilvelin kizopna nei nuam bek lo-in, A mite in zong Amah tawh a kizopna uh a tuam vilvel dingin lamen hi. Tu-in zong Topa in tua bang kizopna nei dingin hong lamen hi lo hiam? Pai. 6:7 in na Topa tawh na kizopzia bang pulaak hiam? Pawlpi min khumna sungah min kikhum mi hi bek lel na hiam? Topa tawh a tuam vilvel kizopna nei mi na leh, na siksan in bang hi ding hiam?\nThuciam Thak (Jer. 31:31–33)\nJeremiah pulaak thuciam thak in Thuciam Lui sungah a kipulaak masa pen hi. Hih thuciam thak in Israelte in saltanna panin Judah gam a ciahkikna uh tungtawnin Pasian thupha sang ding uh ahihna thu siksanin thuciam thak kipulaak hi. Thuciam a kipia-sa om bangin hih thuciam thak in zong Pasian mah in Ama hehpihna kicing ahih manin Amah mah in a mapatsa thuciam hi. Thuciam thak sunga kammalte ngaihsun in. Pasian in amaute adingin pasal ahihna pulaak hi; Amah mah in amaute lungtang tungah a thukham gelh ding ahihna thu pulaak hi. Hih in Abraham tungah a piak thuciam siksan ahi hi: “Keimah in note Pasian ka hi ding a, note in Keima tanu tapa na hi ding uh hi. Tua hi-in a masa hunlai mah bangin thuciam thak in nih kikaal kithukimna pulaak hi. Tuhun thukhenna ah zong tampi huam hi.\nJeremiah 31:33 sim inla, Israel tungah thuciam Pai. 6:7 tawh enkak in. Tua thuciam sungah bang thu bulphuh hiam? Pasian a mite tung pan bang deih hiam?\nJeremiah 31:34 sim inla, John 17:3 tawh enkak in. Pasian in Amah tawh kizopna-ah bang bulphuh ding deih hiam?\nJeremiah 31:31–34 in a pulaak bangin Pasian tawh kizopna-ah hehpihna leh Ama thumanna bulphuh hi. Pasian in amaute mawhna maisak ding a, amau tawh kizopna nei ding hi. Pasian in amaute a hehpih ding hi. Tua ciangin amaute in Ama thupiak zui ding bek tham lo-in, Amah it ding uh hi; Ama na sem nuam ding uh hi. Hih in Topa deihna thuciamna, Amah tawh kizopna laigil hi.\nKoi bangin lungtang tungah thukham kigelh hi, cih thu na thei hiam? Mimal ngaihsutna bangin thukham koih ding i hiam? Ahih keileh mimal hoih sak bangin kalsuanna pulaak a hiam? Lungtang tungah thukham gelh cih in bang hi ding hiam?\nNgaihsutbeh Ding: Read Ellen G. White, “Abraham in Canaan,” pp. 132– 138, in Patriarchs and Prophets; “The Prophets of God Helping Them,” pp. 569–571, in Prophets and Kings. 7\n“Topa deihna bangin a sem dingin hong lawpsak in Pasian thukham hi. A lian itna thukham in Eden huan sungah kilangh hi; Sinai ah kipulaak kik hi; tu-in lungtang tungah kigelh hi.Hih in Pasian deihna bangin hong semsak hi. Eima deihna bangin a kalsuan hi lehang, i ngaihsutna kimakaihsak hi lehang, Satan thangsiahna sungah i awk ding hi; ama nasem i suak ding hi.\nTua ahih manin Pasian in Ama deihna sungah a nungta dingin hong deih hi. Ama deihna in siangtho, a sangzaw-ah hong domto hi. Lungduai tak leh pilvang takin ama nasem ding hong deih hi. Amah mah in hakkol a hong pua hi. “Nangma deihna bang sepna-ah nuam ka sa hi. “Na thukham in ka Lungtangah om hi, ci-in pulaak hi (Late 40:8). Keimah in vantung panin hong pai ka hi a, keima deihna bangin a nasem ding hi lo-in, kei hong sawl Pa deihna a sem ding ka hi hi,” ci-in pulaak hi ( John 6:38) Pasian it ding leh Ama minthan nading deihna lianpi i nei ding hi; a mangthangte itin, tua itna in gim thuak dingin leh sihna thuak dingin leitungah Jesuh a hong paisak hi. Hih in Ama sepna khempeuh a uk hi. Hih itna mah tawh a nungta dingin eite a hong sam hi. Ellen G. White, The Desire of Ages, pp. 329, 330.\n1. Pasian in Noah, Abram, Moses leh eite tunga a thuciam in Adam tawh a thuciam mah a kizom suksuk ahi hiam? Ahih keilleh a dang thuciam hi ding hiam? Pian. 3:15; 22:18 leh Gal. 3:8, 16 tawh enkak in.\n2. Banghangin thuciam in mimal leh kizopna thupi takin koih hi ding hiam? Cihnopna-ah mimal kizopna kip nei lo-in thukimna a om thei ding hiam? Mimal kizopna siksanin Topa in a mite tawh thuciam bawl hi lo hiam?\nBang hangin Pasian in a mite tawh kizop nadingin thuciam bawl hi ding hiam?\n3. Bangci bangin zi le pasal kizopna in thuciam hong theitelsak hiam? Thuciam theihtel nadingin koi bangin nupa suahna in hong huh zo taktak lo hiam?\nTomlakna: Nupa masate mawhna in Piangsakpa leh mihing kizopna sutat hi. Tu-in Pasian in thuciam tungtawnin itna tawh kizopna a hong bawl hi. Zi le pasal bangin, thuciam in Pasian leh mihing kizopna kip piangsak hi. Eite a hong hotkhiat nading lampi leh Piangsakpa tawh kilemna a hong bawl hi. Pasian mahmah in itna tawh kidimin eite a hong it hi; Amah mah in thuciam a hong bawl hi. Kamciam leh hehpihna tawh kidimin Ama kiang va zuan dingin a hong sam tawntung hi.


timestamp: atn

url: =Zomi Ngeina Khuado Malaysia thuthang azom #2 :: ZOMI DAILY\nposted on 17 October 2014 at 9:47 pm Lomkholna: Hauthang, Khuado, News, Zomi\nZolia Zotaang anihvei kilahna kidemna kipan ta.\nZolia Zotaang 2014 Malaysia hongpan hi. Amasa kizeem hong banglo in Zolia te in niiktual vive tawh hong kizeem uhhi. Zotaang te ahih leh T shirt leh puan laisan hinawnlo in Zomi nam puan leh Taangciing tawh ki kizeem zezaa ta uhhi. Na sialua mahmah design thak kimu leuleu hi. Zolia te Zoniik tual dialdual mel nam tuamtuam tawh hongpai khia dualdual in kawi ngaiingaii in kihei sa kawmkawm in pai leuleu uhi. Pawl khat te in mipi lam en lua ban ah akhedap zatulsang simsim bulh uh ahih man in puk lawihlawih zong om lailai uhi. Ahih hang nasia lela, Hi hiahua uh ahih man in mipi tangval a ente awheu valval liang in awng sak ngeungeu bek uhi. Mipi lam pan a thapiaknop deuh uh Zolia Khelpi nambatte alaidalpi lakkhia deda Zotaang tam mahmah sam uh hi. Aciil uh luum gamhgamh liang in valh liang ding uh ahihi.\nZotaang te zong hong kipan khia leuleu uh a, Zomi nampuan khangthak in asilhzia ding mel nam tuamtuam te leh Shoping mall pai hun ah style Kikhop na muntuamtuam hun ah styel , Khuapi khualak vakhun sung ah om hun teh Style, Lawmta kingaih kimuh khop hun te ah Style, Milian Ulian te tawh kimuh kikholh hun te tat leh heek zia maitang puakzia nam kim style te lah khiatna Zotaang te in hong lak khia uhciang Mipi lampan Zolia teng akimeltheih bawl gimnam viauviau sak se uhhi.\nSya Mungbawi in Zomi te La tawh tha piakna nei.\nIndia gam Manipur State Lamka khuapi pan in Malaysia ah’ ahongpai Sya Mung Bawi in Zolia Zotaang 2014 Malaysia anih veina akidem madeuh in mipi te latawh tha piakna la dawng khat sakna nei hi. Sya Mungbawi in lasa ding in tautung ah hong kitawi to lengleng a, tutphah san khat tungah hong tut khit ciang in lasak na ahong neih lian leh mipi kidai kipkep hi. Tua hun laitak Dr Hau Za Cin in a ipsung pan in titshu hongla khia khiankhian in Sya Mungbawi lasak in alungtang lawng kha lua ahih man in amaimit pan amalmal in Zomi ading aveina ahong taak keuhkeuh ahitui anul thialthial hun laitak mipi alomtang in Lasa Sya Mungbawi liimsunh na Ringgit alomlom in apia ding tau tungah kahto zuahzuah hi. Sya Mungbawi lasak na tha angah mipi ading in Laikungpi khat sungah liimsunh na kidawh sak hi. Lasak aman khitteh mipi te anuai lamah kiheem kiksak in hun kizom to leuleu hi. Sya Mungbawi ahopih nuam te zong 011 3685 1337 tawh kihopih thei ahihi.\nDr Hau Za Cin in’ thutom kim tawh tha piakna nei.\nSingapore pan hongpai Dr Hau Za Cin in Zomi ngeina KHUADO ah hong kihel Zomi te Khuado thu tawh thapiakna neiding akigin hun laitak Cingpi kici in UN card mansuah kimu hong kitangko khitteh Dr Cin tautung kah to in Khuado thutawh thuhilhna tomkimcing hong nei hi.\nDr Cin thugen te atomkim in thulu thumpha hi. Tua te in Kigin kholhna, Kisian suah thakna, Mailam khuahun saupi etkholh, Kiphawkna kimel theihna leh Hunlapna cih te ahihi.\n(a) Ki gin kholhna.\nIpu ipa te in Khuado ding uh ciang in Khuado ciang silh ding puan, Khuado ciang dawn ding Zu, Khuado ciang zading Meilah (Taak ciim meilah) teban ah Tui naleng tawi khol in Antang sa zong tampi tak shukhol in kigingkhol uh hi. Khuado sung tuitawi Anshu lo uh hi. Tua mahbang in tuhun ah ei khangthak te zong ikiging khol tawntung ding hi. Kigin kholhna ngeina ineih ding kisam hi. Ipu ipa te in patsa kigin kholhna na nei khin zo uhhi.\n(b) Ki siansuah thakna Siantho na.\nKhuado hun ding hongtun taktak ciang in Khuasung siahsuan na, Dawi leh Kau te hawl khiatna nei uh hi. Khuado hunsung in gilna laina sihsia natsia aomloh nading in Innsungpi mahmah pan kipan in meilah de in dawi leh kaute hawl khia hi. Dawi aw tai khia in Kau aw tai khia in nazun namsia, naek namsia, Nazi in hong ngak lah hi’ Nata in hong ngak lah hi. Napasal in hong ngak lah hi Nakhua zuan in ciah in , Natui zuan in ciah in Na inn zuan naphung na nam zuan in cih tawh dawi leh kau hawl khia in tuga heiga tawh hawl khia in khual mual dong hawl khia uh hi. Muh theih loh Lawn theih loh Dawi leh Kau namcin hawl khia uh hi. Dawi hawl khiat sung zehtang uh hi. Kuamah aphengphi omlo hi.\nTua mahbang in ei khanthak te zong tanglai pupa hunlai mah bang in Khuado hun ah thaksuah in kisian suah ding hang a, Ngaihsutna thak, Gelna thak la ding hihang . Kua mah zehphi in Phengphe sese lo ding hihang. Aphengphi lo ding in Khuado hun ah i hanciam khawm den ding hi.\n(c) Mailam khuahun saupi et kholhna\nIpu ipa te in khuado hunciang in khuaila uh hi. Tua khuai te khuasak zia in maikum sung khua hun ding et kholhna nei uh hi. Khuai alak teh laphuah uh hi. Tua khuai in mailamhun ding hilh kholh thei upna nei hi. Aumna bang in zong piangtak pi hi. Khuai alak teh nisuah nitum khen pah uhhi. Tua khuai hang in maikum ah ahau azawng ding, Pianna khua pan asi amang ding leh khuadang ah alaal ding mailam hun theih kholhna nei uh hi.\nTua mahbang in ei khangthak ah mailam hun et kholhna theih kholhna muhkolhna neih kul ahihi. Tuathu te in ipu ipate KHUADO hun ah tanglaipek pan in apatsan thugil thukun hoih mahmah khat ahihi. Khua hun en khol uhhi. Eite in zong imailam khuahun i en kol ding hi.\n(d) Ki phawkna, Ki meltheih na\nIpuipa te khudo hun ciang kiphawk na leh Kimel theihna nei uh hi. Asi khinsa te zong phawk in anpiakna nei liang hi. Anungta lai te khat leh khat kipawk kinken nading in voksa thau mahmah khaap pi khat an khamkhit teh kikam bak ngeungeu uhhi. Tua in kipawk tawn tungna ding deihna ahihi. Asa duh man uh hilo hi. Saneek hun Zuneek hun ah Khuado ciang in tuam neek lohi. nekhawm diamdiam uh hi.\nTu ni in Malaysia ah kongpai a, Sabaak ding in sabaak kaneih loh hang in kamel kong kilah suah lianluan pen kong sabaak tang ahihi. Nongphawk kinken na ding uh kadeih man in sabaak tang in kamel kong lak hi.\nTanglai ipu ipa te Khuado hunciang in ahun lap ding ding in kigingkhol uh ahihi. Khuasung ah sawmtangval te leh Sawm nungak te kikai khawm in ansuk na, Daaklaam na, nei den uhhi. Nungak ten anshu in Tangval val teng Daak tum in tha pia ziahziah uhhi. Nasep ding te abanban in asep khit teh Zu leh Sa nepan meh pan uh ahihi.\nTua man in sep dingbawl ding te tuhun ei khangthak ah masak ding hang aa, ahunlap sak mahmah in gam leh nam mapui ding ihihi. Zomi te nasep ding masuan ah ahunlap kisam te thupi ngaihsut kul ahihi. Ipu Ipa te in Khuado hun ah niik hoih pen puanhoih pen Zu akhum pen leh Sa aliim pen tawh hunlap tak leh khuazang bup kituak in KHUADO anop ci pen in bawl bang in ei khangthak in zong hunlap in athupi aliiim ci ibawl ding ngaisang huai pha diak ahihi. Hunpen thupi ngaihsut in zat siam ciat ni. Lungdam thupha KHUADO!\n*Zoplai..ding maban omlai…\nPrevious: Sik-tu-kilh ~ Khat Thang\nNext: Dahna Pulakna: Mangpha Pa Lian Za Pau (Jacksonville)


url: =Ka muhpak US Gamthu pawlkhat – 48 :: ZOMI DAILY\nposted on 13 November 2015 at 8:00 am Lomkholna: Article, Awnzapau, Theihhuai\nMai Lamah Zomite Makaih Ding Kisam Semsem\nUS khawng ih tun ciangin Kawlgam a milian mihau mipil misiamte om dan tawh ih kim ih pam na om kim tek ahih manin, a ei mau mahmah zong a pil a siam ahau mah dingin khat veivei ih kituat kha thei mawk hi.., ci in ih gen zo hi. Ih gam ih lei tawh na kikhai vat mahmah ahih manin ih gam ih lei a omte neu-et pahin a pilpito a siampito mahin ih kingaihsun kha thei zanzan hi. Nuam kisa lua ahih kei leh kiman lah lua tek ahih manin kua mah zong ki-thukin lo ki-awlmawh nawn lo thei mawk hi.\nTua bang ding hi lo zaw hi. America ah thathak sinthak lungsimthak la a, Zomite ih ki-huaii ki-khual semsem ding, ih ki-thudot ding ih ki-makaih ding a ki-limsap sann mahmah na hi zaw gige hi. A tung a ih gensa mah bangin khat leh khat ih pianzia kibang lo kawm kal ah khat vei zong kithei kha ngei lo vive zong kitam mahmah mawk hi.\nTua ahih manin US ah makai hoih makai picing a kisam semsem ih hi zaw gige hi. Tu tadih in Zomi Innkuan USA (ZIUSA) in Genn Vaii (Dongtuak) vaii tawh kisai Sub-committee hong phuang khia a, hoih kisa tek in ZIUSA ii mailam kalsuanna ding zingsang ni suak in hong dawntuah ta hi ci in ka um hi. Mailam ah Zolai tan 10 ciang dong sin theihna dingin program suai in kipat hun mahmah ta hi cih zong ka pulaak nuam hi.\nTua thu tawh kizomin ih Zolai pen tudong kizuun zo mahmah naii lo hi. Akisam pha mahmah pipen in ih pau awsuah nam li te khen theih na ding laimal a kisam bek ih hihi. Tua laimalte a awsuah tawh akituak in sim thei pahpah in hi leng, midang sa dangte in zong theih ol sin ol hong sa pah ding uhhi.\nTu laitak a ih zat ih laimal gawmte pen a awsuah a tuamtuam in kila thei mawk ahih manin, biakinn a Laisiangtho simte bang inh, a sim masak dikdek phot masak kei uh leh a awsuah uh sim khial dikdek thei zelzel uh a, akhiatna a tuampi khat piang a buaii huai mahmah thei hi. Tua ahih manin mai lamah mipil laisiamte in hong puah hong zuun mengmeng ding uh ka lunggulh mahmah hi.\nPrevious: Lampi ah na kitawng kei un\nNext: Pu Thang Congratulate theipan ing


url: =Najib te innkuan gamdang ataitheilo dingin Blacklist in kikoihta :: ZOMI DAILY\nposted on 12 May 2018 at 2:35 pm Lomkholna: Malaysia, News, Sawltak, World\nAbeisa kum 9 sung Malaysia Prime Minister asemngei Datuk Seri Najib Abdul Razak leh azi Datin Seri Rosmah Mansor tepen Malaysia panin gamdang ah ataikhia theiloding in ki khakcip, Blacklist in kikoih taktakta cih theSun pan kiza hi.\nTuni Saturday (May 12) zingsanglam 11:30am hunpawl in Malaysia Immigration Department te’n Facebook leh Twitter tungtawn in agenkhiat uh hi a, Najib te innkuan pen Malaysia gamsung panin paikhiatding kiphallo, ki khakcipta cihi.\nNajib leh azi pen Subang vengsung aom Sultan Abdul Aziz Shah Airport panin tuni zingsanglam 6am hunin vanleng tawh Indonesia gamlam zuanin lengkhiading cih akiza masa hi a, ahi zongin tuzingsang in Subang Airport ah amau nupa kimu khalo hi.\nZannitak akipan Najib te nupa pen Indonesia gam zuanin lengkhiading cih Flight Itinerary thusim pen Media te’n zakha uh ahih manin, Social Media tengah ki thehkhiazakpah hi. Tuabek thamlo tuzingsang inzong Najib te nupa alenkhiat nadingin akiza Subang Airport ah mipi honkhat kikaikhawm ngeingai uh a, kuamah in Malaysia gampanin ataikhiatding phalnailo uhhi.\nVideo: SHAH ALAM: The Light Strike Force (LSF) has been deployed to guard the gates at the Sultan Abdul Aziz Shah Airport (Subang Airport) this morning as the crowd here begins to swell.\nSubang Airport ah mipi tamlua in abuaigawpding kipatau ahih manin Light Strike Force leh palik honkhat kisapbeh in, Airport geiteng ah kicingsak hi.\nHihvai tawh kisai in Najib ngiat inzong Twitter tungah hibangin gelhkhia hi: “Immigration Department panin kei leh ka innkuanpih te gampualam ah paikhiatkhuan hongphallo uh cih hongki zasak hi. Tua thupiakna aom bangin kazuiding uh a, Malaysia gamsung pan koimah paikhialo in, ka innkuan un ka omding uhhi” ci’n gelhkhia takpi hi.\nAtaktak inzong Najib te innkuan pen khualzin in tawlnga hithiatding cih geelna aomtakpi hihtuak a, Najib inzong amazat Twitter tungah agelhkhiatna ah tawmvei ka tawlnga photding a, innkuan tetawh hunnuam kazang photding hi ci’n gelhkhia hi. Ahi zongin Prime Minister asepsung sumvai tuamtuam buaina te hangin gampualam ah ataikhiatding aki phalnailo ahihi.\nNajib ii patkhiat ahi 1Malaysia Development Berhad (1MDB) tungtawn in sum multi-billion-dollar tampitak neksimna “Scandal of Money” om ahih manin, Dr. Mahathir in Prime Minister in akiciamzawh azingciang in hihvai hoihtak ka kankhiading hi ci’n pulakkhia hi.\nPrime Minister angahthak ahi Dr. Mahathir inbel bangmah ki thuhkik nopna, aphu lakkik nopna cihbang hilozaw in, ahi zongin Rule of Law aomkik nadingin kisemding hi ci’n genkhia hi. Najib in Prime Minister asepsung in thongsung ah akoihcip gammakai minthang khatmah ahi Anwar Ibrahim zong asawtlo in thongpanin kumpipa hehpihna “Royal Pardon” tawh hong suakta baihding kici hi.\nMore: Najib te nupa gamdang taisawm kici ahih manin vanlengtual ah kipang ngeingai\nMalaysia director-general of Immigration asemlaitak ahi Mustafar Ali ngiat inzong hihthupen amantakpi hi, Najib te innkuan pen Malaysia panin gampualam apaikhiatding kiphallo hi ci’n genkhia hi. Leitung kumpi thuneihna pen sunkal, zankal in aki lumlet ziauthei cih hih thuthang in hongtelsak, hong phawksak mahmah hi. Malaysia gamsung bangthu hongpiangdiam, kumpisung thuthang te zaknop semsemleh kilawm hi. Sawltak #zomidaily\nPrevious: UNFPA – UN in census vai tawh kisai in Zomite ngaihsutna theinuam\nNext: Prime Minister bekthamlo BN leh UMNO Party makaipi paninzong Najib khawlta\nU.S Visa Fee akhang maw akhanglo US paisawm khat i theihding thu\nVondeih Kep Ding – 151 (Dimno’ Pa)


url: =Lupnasung hahsiangding kisawlna hangbektawh US tangvalno khatin api kaplum :: ZOMI DAILY\nposted on 14 November 2018 at 2:48 pm UTC+9:30 Lomkholna: News, Sawltak, USA, World\nUS gamsung ah tangvalno khatpen api in nalupna Bedroom sungteng hahsiangin ci’n asawl manin hehmahmah a, api pen thautawh kaplum ciliang hi. Hih thupiang pen US, Arizona State sungah nung Saturday ni in thupiang ahihi.\nTua tangvalno pen kum 11 bekbek hipan a, lupnasung hahsiangding kisawlnahang bekbek tawh apipen akaplum ahihi.\nApi akaplup khitciangin amahzong amahle amah thautawh kikaplum sawnsawn hi.\nTuatawh kaplup athuak api pen kum 65 aphakhin Yvonne Woodard kici a, Northwest Phoenix, Litchfield Park aom amau innsung tektek ah thupiang ahihi.\nApi pen apu tawh innsung ah Television enkhawm in, atut hithiat laitak in anunglam panin thautawh akaplup hi ci’n AFP te’n genkhia uhhi.\nTua api leh apu tepen tangvalno keptheih nadingin Full Custody phalna angah uh hi a, api in alupna inndeisung siansuah dingin sunthapai asawl hi in, ahi zongin api thugen, api nasepsawl pen mangnuam mahmahlo hi ci’n apu in Police te tungah genkhia hi.\nHihvai tawh kisai in kumpi thunei ahi Maricopa County Sheriff’s Office spokesman Sergeant Joaquin Enriquez inzong agenkhiatna ah api leh apu tepen innsung Couch tutphahsau tungah TV enkhawm in atutkhop laitak in anunglam panin atupa in akaplup hi ci’n kiciantak in Media te tungah genkhia hi.\nA tupa in api akap khitphet in apu inzong delhphei masa hi, ahi zongin delhsuaklo in thaukapna tawh atuksuk ahi azi pen lunghimawhzaw in azi akemding in kilehkik hi. Tuakal in atupa pen amah leh amah thautawh naki kaplum hi ci’n thunei te’n genkhia uhhi. Police te genkhiatna ah tua aki kaplupna thaupen apu ii neihsa ci uhhi.\nMore: Malaysia ah zudawnkhawm lawmta nih thautawh kikaplum\nUS gamsung ah thautawh buaina pen ahunhun in kizathei zelzel a, lipkhap dipkuat huaithei mahmah hi. Nungdiak mahmah inzong US, California aom zuzuakna Bar khatah thau kikapna buaina piangin mi 12 takin sihlawhziau uhhi. Sawltak #zomidaily\nPrevious: British nupi khatin atanu kum 9 aphakdong anawipia\nNext: A 4 veina GZA Khawmpi vai kuppihna ~ Dr. Dongno


url: =Pasian’ ompihna sungah nuntakna :: ZOMI DAILY\nposted on 4 June 2015 at 7:46 am Lomkholna: Article, Biakna, DavidTuang\nTu sung teng i thuzakte lunghimawh nading leh patauh nading vive hong hi pian mawk hi. Bangbang ahi zongin Pasian’ ompihna bekmah a thupi sak tek dingin hong hanthawn nuam ing. Ei thu-um mite’ adingin Pasian sim loh i belh, i muan ding leh i bukna ding a dang khat zong om tuan lo hi. Amah in eite’ adingin i munkip muanhuai, i kidalna lum leh i kihotkhiatna hi-a, a muanhuai pen leh a belh taak pen Topa ahi hi. Tua ahih manin lungsim takpi leh lunggulhna lianpi tawh Topa’ ompihna i ngen ding hi.\n(1) Daniel pen humpi khumna kua sungah a kikhiat loh nadingin Pasian in dal thei lua, kipelhsak thei lua hinapi-in tua bang lauhuainate tawh kipelhsak lo zaw-a, tua lauhuaina sungah ama hoihna kilangsak zaw hi. A gilo mahmah humpite nangawn tawh omkhawm thei hialhial cih pen Pasian’ ompihna hang himawk lo ahi hiam? Daniel in hi bangin Pasian’ ompihna a ngah theih nadingin, amah in siangtho nuntakna tawh nungta bek tham loin, nisim in Pasian maipha zong a, Pasian tawh maan takin kizom den hi. Eite zong Daniel mah bangin i om nak leh Pasian in lauhuaina leh haksatnate tawh hong kipelhsak lo zaw dinga, lauhuaina leh haksatnate sungah ama hoihna hong musak, hong kilangsak zaw ding hi. Amen.\n(2) Shadark, Meshak leh Abenago-te lawmta teng thum zong Pasian in asa mahmah meiphualpi tawh kipelhsak thei lua hinapi-in, kipelhsak lo zaw-a, tua meiphualpi sungah amah(Pasian)tektek in ompih hi. Asa mahmah meiphualpi sungah kikhul hinapi-in nuam takin om hilhial thei-a cimul them zong ton beek lo cih pen, Pasian ompihna hang bekmah himawk lo ahi hiam? Hi bangin Pasian’ ompihna a ngah theih nadingun amaute in, Pasian it in zahtak ngiat uh hi. Milim biak ding sangin a nungta Pasian biak ding mah teel zaw uh hi. Kumpi thuneite thupiakna sangin Pasian thupiakna mang zaw uh hi. Meiphualpi sangin Pasian’ hehna a thuak ding uh lauhuaisa zaw uh hi. Eite zong hih lawmta teng thum mah bangin i nuntak nak leh, Pasian in lauhuaina leh haksatnate tawh hong kipelhsak lo zaw dinga, lauhuaina leh haksatnate sungah ama hoihna hong musak, hong kilangsak zaw ding hi. Amen.\nTua ahih manin, “Topa in tuu banga kei hong cingpa hi,” i cih leh tuu huang sungah i om kul hi. Tuu huang sungah a om mite in, Pasian’ kepbitna leh ama ompihna taktak ngah ding uh hi. Pasian pen amah a beel mite limtakin a\nkempa ahihna i phawk gige ding a, ahi zongin amah beel kei in, amah muang kei leeng limtakin hong kem lo theipa ahihna zong i phawk gige ding kisam mahmah hi. I nuntakna sungah, Pasian’ bek mah beel in, ama ompihna bekmah i deih pen leh i lunggulhpen hi sak ding hi hang.\nPasian’ ompihna sungah bangmah in hong suksiat zawh loh banah lungnopna, lungmuan’na leh suahtakna cihte kicing takin om ahi hi. Bangzah takin lauhuaina om mah ta leh Pasian’ bek mah muangin beel ni. “PASIAN’ OMPIHNA SUNGAH NUNTAKNA,” a nei kim thei dingin mimal kim tungah, Kha Siangtho in a lamdang takin na hong sem ta hen. Amen.\nPrevious: ZIUSA kipawlna in Anthony Lian Lam Mang luangpham/vui ding\nNext: Na nung thuapding na bawl khin hiam?\nSalai Za Lian in “The highest 2014 Myanmar Music Award” hong ngah pahtawina


url: =Selfie Photo kizaihding in Pi 1400 val asang inndawn ah akahto khangno te :: ZOMI DAILY\nposted on 8 August 2017 at 11:34 pm Lomkholna: China, News, Sawltak, World\nManzaih a uk mahmah Photographer te’n Photo ahoihkhat ngahtheih nadingpen hamsa mahmah ci uh a, tamveipi azaihzaih lakpanin khatlenih khawngbek hoihsa in teelkhia uhhi.\nSengam ahzong khangno pawlkhat Selfie Photo kizaihding in innsang mahmah, Meter 450 (Pi 1476.38) asangdawn ah kahto uh a, Selfie Photo kizaih uh cizen hi.\nChina, Jiansu Province sung aomm Nanjing City sungah innsangpenpen in akiciamteh “Nanjing’s tallest building” tungdawn ah kahto in akizaih uh ahihi.\nHih Selfie Photo akizaihna uh innsangpi pen Zifeng Tower kici a, inndawl that 89-storey pha cimawk hi. Tua innsangdawn ah akiphut sikkhuam tungah kahto in akizaih uh cih ThePaper.cn te’n genkhia hi.\nHih khangno te lakah Tong Hu akicipa’n agenkhiatna ah abeisa inzong hih inndawn ah kahtoh kasawmzelzel uh a, ahi zongin Security Guard te’n hongphal ngeilo uhhi. Tutung pen kamphatna tawh amau theihlohkal in ka kahtothei uhhi ci’n genkhia hi.\nInnsangdawn khawngah akahto pawlkhatpen amaule amau aki thahlupsawm, aki suamlupsawm cihtepeuh hitheizaw ahih manin, kuamah innsangdawn ah kahtohding kiphallo ahih manin, Security Guard te’n amuhnakleh khamcip uhhi.\nHibek thamlo adang innsangpipi Skyscrapers te ahzong kalawmte tawh kahto in, Stunt Photo tuamtuam kakizaih zelzel uhhi ci’n genbeh hi. Innsangdawn ah akahto uh ahih hangin Safety Measures bangmah kiging vetlo, kidalkholhna bangmah neivetlo uh ahih manin lauhuai mahmah hi.\nRelated: Selfie kizaihna hangin US$200,000 manneiding Artworks honkhat phutukkha\nHih lawmta te Zifeng Tower dawnah akizaih Photo pen Social Media ah ki thehzakpah zihziah a, ki citziaktek mahmah hi. Police Officer te’n hihbangin innsangdawn ah phalna omlopi in kahtoh pen Publice Order Offences tawh thu kibawlthei hi ci’n genkhia uh cihi.\nSelfie Photo ukdanzong atuamtuam mah hizel ei 🙂 Sawltak #zomidaily\nPrevious: A Khangto zaw nuntakna ~ Rev. Langh Za Kap\nNext: Mizoram Donghu vai siangphot\nLondon khuasung buaina apiangsakpa amin ki pulak khiata ~ ZD


url: =Lungzuan La khat: Hong kizuan kik aw ~ Hau Za Cin :: ZOMI DAILY\nposted on 21 March 2016 at 7:00 am Lomkholna: Article, Hauzacin\nLungzuan La khat: HONG KIZUN KIK AW by Nu V. Zen Ngaih Cing\nHAICIIN LA ciin ka ciamteh ziau, Kawlpi ka zin laiin hong kizuak ka lei pen khatveivei ka ngaih ciang ka lungsim hong lawng mahmah leh Zolai Zokam a kicin mahmahna hiin ka ciamteh khat hi. Lungzuanna la ahih manin lungzuan khuangaih ciang hong nem, hong khamuan leh Zomi te ki itna, kiphawkna, i leitung ngaihsutna khempeuh itna bulphuhna ahih lam a kilatna hi ciin thupi kasak mahmah ahi hi.\nLa dawng 12 sung pan khat en suk kiaukiau leng thu tampi kituun a, laphuakte lungsim ban ah thu leh la a theih dan uh, a gennop uh olno, ciantak in a gen siamna te uh ‘skill’ siamna bucing khat ahihna kitel hi. Laphuak pen ‘talent’ (pianpih siamna) hi kici lianga, zong hitakpi mah hiam ka ci hi. A lungzuang khuangai khempeuh in la phuak theilo ahih cianga maw.\nHONG KIZUN KIK AW\nPhuak: Nu V. Zen Ngaih Cing\n1. Bangteng lunglai gel ngaihtam sial ka hiam?\nZankhua sawt in huihkhi a laan dang e\nLei lengthe hong khuang saulim bu al in dawng\nGiahmawh nang bangin zal kikhim mawh ve’ng\nNi leh kha hong kihei kum te hong paal kik ta\nA va namcin ham in malbang hong ko e ngaih\nSian zal i zo ni tuang hong tung kikta e\nNa duang silhpuan hoih tawh hong kizun kik aw\n(Na duang silhpuan hoih tawh nong kizun ding sa’ng)\n2. Lunglai gel inge geltung zo keng ngaih aw\nMimbang i bualna saulim pahtaang nuam ah\nNunnop zil in vabang na lam lai ni\nNa sakmel laukha ka luankhi tawh luai khawm e\n3. Tulkung hiang zam ah khuva lungtuak nihgel\nGenliang mel theilo koplai nunnuam khawl khawm\nHullo pak ka lawh sanggah ka luankhi tawh\nHambangvai lua ve’ng ngaih aw na sulnung ah\n4. Tuun leh zua sik-a liim bang kong belh ngaih aw\nSimlei hinkhua kei a’n khimbang zing e\nSanggah hong nemtu ka lunglai nuamna\nNang tello in zaw naubang ka tei theilo\nZan ihmulo in laikhun tungah amah bek khitui luang in a lungzuan khuangaihna teng a ngaihsutsut laitak khuangbaite hong khuang in, akgil sunga akte hong khuangta a, ihmu manlo in zingkhua hong vak ziauna thu a gen hi. Bangteng ngaihsun a bangteng in lungzuangsak hiam cih zong theilo zah dongin mihing lungzuan khuangaihna om thei takpi hi cih hong lak hi. Zan khuazing a huihnung hiauhiau nangawn a paisa it leh ngaihte in inn hong veh hiding cih ngaihsutna in ‘huihkhi laan kidanng’ thei takpi hi. Ahi zongin huihnungte a ngeina mah na hilel a, ei upmawh bang na hilo hi.\nMihing a lungzuang thei, a dah thei, a lungdam thei, a kap theite mah mikim hi a, a dah theilo, a kap theilo, a lungzuang khuangai theilote a bukimlo hizaw hi.\nLungzuan khuangaih ciang hun leh nite hong kihei in hun khat pan hun khat hong tung zel a, ahi zongin i it i ngaih a paisa te hong kiheikhialo in amau tawh i tatna, i kikholhna, i mitkha ah i hunzatkhop hunte hong kilang in hong lungzuan huai diak a, ahi zongin amau hong kilang kiklo ahih manin lungzuan huai sem hi.\nNi thak kha thak hong tungte, vasa hamte in nang hong sam uh hi, ahi zongin nang nong kilang kei hi. Pasian hoihna phata ama Nipini i zat hunte, hun nuamte hong tungkik ta a, na puanhoih silh in biakinn lam zuanin tonkhawm kik ta ni, ciin a pasal tawh Nipini sim Pasian phata a paikhop hunte uh a mitkha ah hong kilang hi. Ahi zongin a puanhoihte kisilh nawnlo, mite biakinn lam zuanin puanhoih silh in a innkuan un kizui ngetngat, amah a lungzuanna ding bekbek a mu hi. Leitung tuaci banga hehpihna neilo himawk hi. Nunnop, hun nuam i zatni ciang it leh ngaih paisa te ngaiin a mau melhoihna kizepna te i mitkha ah hong kilang kik zel hi.\nA pasal nuntak laiin a nupa un innsungah nuamsa in laam khawm, nui khawm, hun nuam zangkhawm uh hi. Tua bang hun nuam a zatte uh lamet loh laitak a pasal in a sihsan khit ciang a lungsim ah hong kilang kik in, amah bekin tua hun nuamte a mitkha ah bawltawm a, a pasal a phawkna te la in hong sa khia hi. Lungzuan khuangaih ciang i it i ngaihte tawh hunnuam i zatte, i kikholhna munte, a hunte mitkha ah kimu in kigeelgeel a, khitui nangawn kinul zolo thei hi.\nA pasal sih zawh ciang singtung vasa tuang khawm na ngawn eng in khialah a, amau bangin lungzuan khuangaih phawklo in a omlai hunte uh mitkha ah mu kik sak in lungzuanna hong kibehlap hi. Hullo pak nangawn hulta hileh kilawm hi. A hullo ahih hang a lote lungsim ah hinna, thahatna, lungnopna omlo ahih manin lungzuanna, luankhi nulna bek suakta hi. Pak hoih pen zong lungkimna hi nawnlo, etcimloh khuva nupa khawlkhawmte zong kahna ding lel na hita mai hi. Leitung kikhel in mainawtzia ding nangawn a kingaihsut theihlohna leitung ahi hi.\nNumei in a pianna nu leh pa leh sanggamte nangawn nusia a abelh a pasal bek mah hi a, lamet loh laitak, nuamsa ding kipan liailiai laitak a pasal in a nusiat vat ciang a hekna ding omlo, a belhpi pen lah belhtaak hi nawnlo, hankhuk ah kipua dinga buanlei suak ding mai hita… lametna bei kiuhkeuh ding cihna hi. Ahi zongin ei Christian te adingin lametna khat om lai a, vantungah Pasian ang ah kimu kik ding cih lametna i nei hi. Tua bekbek mah in hong nem in kinepna ahi hi. Tua zong leitung lungsim tawh i ngaihsut ciang ngaihsut hamsa a, kinep hamsa hi. Hong nem dingte a omloh taktak ciang leitung bel ‘the bangin a hawm’ hi takpi hi.\nLa phuaknu lungsim ding ingaihsutpih ciang leitung ah lungzuan khuangaih a haksat dan, a khuangaih huai dan, dahna kahna gam ahih dan, lawpna lametna khempeuh a bei kiuhkeuh theih dante kimu thei hi.\nNa ut leh kahpih inla, na ut leh nuihpih in. Na ut leh sakpih inla, na ut leh dai dide in ngai in. Leitung zaw, it leh ngaih tawh kikhenna ahih manin it leh ngaihte in hong paisan ciang a haksa mah hi. Laphuakte in, ‘i khualzinna gam hi’ a cih uh hang, kimu kik nawnlo dinga khual kizinsan zong a baih hetlo ahi hi. Vantungah kimu kik ni cih bek hi a, mihing ngaihsutna bek in bel hong neemzolo hi takpi hi.\nTua ahih manin tomkal i nun sung, i kholhkhop themcik sung bekbek ki it mahmah ding, kingaih mahmah ding, siamna, hoihna, ki itna te i kilah cimloh ding ahi hi. Cikciang kimu kik ding, cik ciang kikhen ding, kimu kik ding maw kimu kik nawnlo ding cih kigen theilo hi. Nuntak sung tomcik manpha sak ni. I sih khit i pai khit ciang i kingaih hang, i ki it hang i hih theih tawm mahmahta hi. Itna simloh kuamah tungah leiba na nei kei in. Leitung i tenna gam hilo hi.\nThukhupna: Laphuak Nu V. Zen Ngaih Cing lungzuan khuangaihna i thuakpih a, ama itna la ngaihte hangin eite zong i lungzuanna tampi hong nem in i khitui hong nulsak hi. Zolai Zokam a zuun bek hilo in i nuntak sungah thu tampi hong phawksak, hong theisak, hong sinsak ahih manin amah Nu Cing leh hih la CD ah hong khumsak Lengtonghoih Studio, Lamka te tungah lungdamna lianpi i pulak nuam hi.\nPrevious: Istanbul Shopping Mall gei ah Suicide Bomb puakkham, mi 4 si\nNext: US gamsung khualzinna pawlkhat – 79\nKawlgam mi nahih na angtang hiam? ~ Pau Khat Suan


url: =Malaysia leh North Korea: Misi luangkhat leh mihing 9 kikhekding ~ ZD :: ZOMI DAILY\nposted on 30 March 2017 at 8:34 pm Lomkholna: Korea, Malaysia, News, Sawltak, World\nKim Jong Nam kithahna vaitawh kizomto in North Korea gamsung aom Malaysian gammi te aciahding khakcipmawk uhhi. North Korea gamsung ah Malaysian gammi akigawm in mi 9 a awkciplai uh hi a, tuate pen zingcing Friday ni zingsanglam in Kuala Lumpur International Airport (KLIA) hongtungding kilamen cih CNA pan kiza hi.\nTua a awkcip tepen North Korea panin hongciahkhiat uhciangin vanleng mawkmawktawh hilo in, Royal Malaysian Air Force tawh hongciahding uh kici hi.\nBanghangin North Korea in hih mi 9 te aciahding in phalta?\nKim Jong Nam ii aluanghawm pen asihni February 13 ni akipan Malaysia gamsung ah aki kemciplai ahihi. Atapa Kim Han Sol in aluanghawm lading in Malaysia hongpaiding kicici himahleh tunidong hong pailo hi. Hongpai ngamlo hihtuakpian zawmawk hi. Apa zong kithat ahih manin amau nuta zong aki thahding patau uh kici hi.\nKim Jong Nam pen North Korea te ii thahsak hiding kici a, anuntakna athahsak bekthamlo un, aluanghawmzong deihtuak mahmah mawk uhhi. Tu’n tua asikhin Kim Jong Nam ii aluanghawm tawh North Korea gamsung ah a awkcip, aciahding akiphallo Malaysian gammi mihing 9 te akikhek hiding kici hi.\nBanghanghiam cihleh Kim Jong Nam ii aluanghawm pen tuni nitaklam 6pm hunpawl in Kuala Lumpur Airport pain Malaysia Airlines tawh ki puakhia tading cih kiza hi. Tua aluanghawm apiakkhiat ciangin North Korea gamsung ah aciahding aphalloh Malaysia gammi tezong zingciangin aciahsak panding uh ahihi.\nHih misi luangkhat leh mihing luang 9 akikhekding vaipen Malaysian prime minister Najib Razak leh North Korea gammakai te thukikupsimna “Sensitive Talks” khat nei uh a, tua thukikupna panin thukimna ngahin akikhek hiding kici hi.\nTuni nitaklam 3pm hunpawl in Kim Jong Nam ii aluanghawm apuading in aki ummawh Van khat MASkargo “Malaysia Airline te ii Cargo” ah kilutpih cihi.\nNitaklam 6pm in Malaysia Airlines tawh Kim Jong Nam ii aluanghawm pen kipua khiading ah China, Beijing City ah kitun masading hi.\nAsi luangkhat apusuah khitciangin zingciang ahing mi 9 te North Korea panin Royal Malaysian Air Force tawh Malaysia aciah theipanding uh himawk hi.\nHih asi leh ahing luang kikhekna vaipen Malaysia Inspector-General of Police Khalid Abu Bakar inzong Reporters te tungah gencianna neinuamlo hi. “Kim Jong Nam luanghawm vaitawh kisai in aki vaihawmkhat omhi. Banghiam cihpen genkhia nuamkeng, ahi zongin Statement hongki khahkhiatding nangak un” ci’n News Conference ah genkhiaziau hi.\nIh zakzaksa mahbangin Kim Jong Nam pen tulaitak North Korea Leader asemlaitak ahi Kim Jong Un ii sanggam (nu kibanglo, pa kibang) ahihi. Kim Jong Nam pen February 13 ni in Kuala Lumpur Airport (KLIA2) sungah numeinih ki suamlumsak a, tuavai hangin Malaysia leh North Korea gamnih pen kizopna Relationship siasakgawp hi.\nAgamsung aom Ambassador tetuak ki hawlkhiatsak uh a, ahi zongin agamsung aom gammi te aciahkhiatding kikhakciptuak uhhi.\nRelated: KLIA2 sungah Kim Jong Nam kithahzawh khakhatsung thupiang te ~ ZD\nNorth Korea gamsung ah ciahkhiatding akhakcip uh Malaysia gammi akigawm in 11 aom uh hi a, nungdiak in tualak ah mi 2 tepen ciahkhiathei uhhi. Tua aciahkhia theitepen United Nations kipawlna, World Food Programme ah nasem te ahi uhhi. ZD Sawltak #zomidaily\nPrevious: Singapore Changi Airport ah Emirates leh Scoot Aircraft kinawkkha ~ ZD\nNext: Nuntakna lamlak – 4 ~ T. Sawm Lian\nBuddhist siampu Wiratha in Trump tawh kibang hi’ng ci ~ Thang Khan Lian\nMalaysia Zomi Khuado Pawi Tangkona (Zomi Idol leh Zolia & Zotaang)\nVantampi pua in hongciah uh\n19.11.2014 Tuni leitung thuthang te\nDr. Dongno thugenna ~ Zomi Nam Ni 2017 Malaysia


url: =Cing Khup leh Ngam Bawm tangthu :: ZOMI DAILY\nposted on 7 December 2015 at 11:50 pm UTC+9:30 Lomkholna: Article, Literature\nNidang lai-in a ki thutuak mahmah lawmta nih om uh a, lo peuh a kilawm thei zel uh hi. Ni khat ni ciangin anihun pasal a nei tuak uhi. Lamdangtakin a gilnat uleh a sung vua nau tat a ki tuak hi. Amau zong lamdangsa-in kikum uh a, “Lawm aw, i naute numei tuak a hih uh leh kizawl sakin, pasal tuak ahih uh leh zong ki zawl sak ni. Numei leh pasal ahih uleh ki tengsak ni”ci-i’n a kiciam uhi. Nau hong neihtuak ciangun khat numei, khat pasal hong hi a a pasal Ngam Bawm phuakin a numei Cing Khup a phuak uhi.\nHun hongpai zel a, Cing Khup’ nu’n atanu leh Ngam Bawm gawm ding hong sawm hi. Ngam Bawm a bawlsiat le a tung a athilhihdante hong kisikta hi. Ngam Bawm pen Cing Khup’ nau Sialcing a ding a zol sawm uh hi. Cing Khup nute’ lolai a mawngsing lianpi sim leh mal sun aka zei-zai ahiang in mual bang khum hial khat a po hi. Cing Khup’ nun tua mawng sing Ngam Bawm khiasak a Sialcing tawh kithuahsak ding a lunggel hi. Tua dingin Ngam Bawm cialding sawmin naanglom khat tawh kuan a, a bawldan uh kisuangtakin ava gen ngamkei hi.\nA tua cih na lamin a nanglom lem khinin a hong ciah kik hi. Anu hong kipan kik a, a khausum peh tawh a kuan hi. Aman zong gen ngamlo-in akhausum tawi apehzawh ciangin hong ciah kik hi. Tua khit ciangin ava kuan kik leuleu a, a tawpna-ah a va gen hi. Ngam Bawm in zong na nial samlo-in na mang pah vanglak hi. Inn a tun ciangin Sialcing sam a” zing ciangin Ngam Bawm sing khiatna-ah na va zui dinga, lolai khawngah na kipuk khem khem sak dinga, ahong phot ciangin na na kawi zel ding” ci-in thuhilh sim uh hi. Zingkhua hong vakin sun-an meh limtak bawlin Sialcing puasak uh a, lokuan dingin Ngam Bawm va zawnsak hi.Ngam Bawm gawsem leh thau pua kawm, heipi liangbatin Sialcing’ lolamah a zui hi.\nKa silhpuan tang aw ka kaihdial tang aw, Ka sialcing tawh laitawi ton ve aw\nSilhpuansia nong ci kaihdial sia nong cih, Nang Sialcing tawh laitawi tawn lo leng,\nCing aw na malnuan na tun lungmawl in, Pamlo sang singsawl khian ei sawl e\nKa semgua pan tang kawlhei liangbat ing, Tulsing lel a khua va thil inge,\nCing aw na laukhan’ naubang hong nui in, Melmuh dingin thilmun hong leng aw:\nCing aw na laukha mel mu nuam ing e; Khattang koi-ah sawlbang na hei hiam\nThilmum hong leng e Cing aw na laukha, Khaubang ciahna leibang lel maw’nge,\nCing aw na laukha tangbang i kholh nin, Tung sunni vaibang thamsawt hen aw,\nMuikhua zingta e seinou tam gual aw, Tunsiang sihkhum bang zuanta ni e,\nCing aw na laukha tangbang ka kholh nin, Tung sunni vaibang thamsawt hen aw\nKa tem apai a kuah leng ci buang ing, Zawlcing kama-ah pai leh cinge,\nKa tembang mi tem a om ve diam aw, Zawlcing bang mi’ nau a om ve diam,\nVabang hong leng aw damtui tanggual aw, Sialbang lian leng hei nawnlo ding hi\nKa siallum pan ing na kawlciang pan ing, Cing sesul sa bang ka zui mawhe,\nKa buktual zang a zozam ka suan in, San in pal ven ngaih in lo mawh e, Vual in lo thei ka sinlai- ah damtui ata e,\nPrevious: Suangtang Nga ~ Hau Za Cin\nNext: Cial thuahthuah – 2 Tim 4:4\nSubway Khai pi says\n6 December 2016 at 6:23 pm\nZak nop mah mah ei Topan a gelh khia te tungah thupha tam pi Hong pia hen\nLeave a Reply to Subway Khai pi Cancel reply


url: =Samuel Nihna 6 | Siantongluan\nSamuel Nihna 6\nDavid in Israel-te a kiteelkhia mi tul sawmthum khawmkik hi.\nTua ciangin David in kherub-te tungah a tu, Vanglian Topa min tawh a kisam Pasian Thuciamna Singkuang tua mun panin a paipihto dingin amah tawh a om mi khempeuh tawh Baalejudah-ah a pai hi.\nAmaute in leeng thak khat tungah Pasian Thuciamna Singkuang pua uh a, mualtunga om Abinadab inn panin paikhiatpih uh hi. Abinadab tapate Uzzah leh Ahio in leeng thak tungah Pasian Thuciamna Singkuang koihin hawl uh a, Thuciamna Singkuang mai-ah Ahio a pai hi.\nTua ciangin David leh Israel mite khempeuh in Topa mai-ah a tha neih zahun la sa-in, laia khausai lasaknate, harp khausai lasaknate, khuangneute, kuangtuahte, leh daltuahte tumin lungdamin a lam uh hi.\nNakon ancilna mun a tun uh ciangin bawngtalte muktu ahih manin Uzzah in Pasian Thuciamna Singkuang lamah a khut zanin len kha hi.\nTua ciangin Uzzah tungah Topa hong sinso hi. Amah in Thuciamna Singkuang lamah a khut zan ahih manin Pasian in tua lai-ah amah vatlum a, Pasian Thuciamna Singkuang gei-ah amah si hi.\nTopa in Uzzah gimpia ahih manin David heh hi. Tuni dongin tua mun pen Perezuzzah kici hi.\nTua ahih ciangin tua ni-in David in Topa kihta hi. Amah in, "Topa Thuciamna Singkuang bangci-in ka kiangah hong tung thei ding ahi hiam?" a ci hi.\nTua ahih ciangin David khuapi sungah Topa Thuciamna Singkuang a paipih ding David utlo a, Gath khua mi Obededom inn-ah paipih hi.\nTopa Thuciamna Singkuang Gath khua mi Obededom inn sungah kha thum sung om a, Topa in Obededom leh a innkuan khempeuh thupha a pia hi.\nTua ciangin Kumpi David kiangah, "Pasian Thuciamna Singkuang hangin Topa in Obededom innkuan leh ama neih khempeuh thupha pia hi," ci-in kigen hi. Tua ahih ciangin David pai-in Obededom inn panin David khuapi-ah lungdamna tawh Pasian Thuciamna Singkuang paipihto hi.\nTopa Thuciamna Singkuang a puate kal guk a suan khit ciangin amah in a puate tawlkhat khawlsakin bawngtal khat leh bawngno thau khat biakna-in a pia hi.\nTua ciangin a tha neih khempeuh tawh Topa mai-ah David lam hi. David in saihadial siampipuan khat silh hi.\nTua ahih ciangin David leh Israel mi khempeuh in otna leh saki tumna awging tawh Topa Thuciamna Singkuang paipihto uh hi.\nTopa Thuciamna Singkuang David khuapi sung hong tun laitakin tawlet panin Saul tanu a zi Mikhal hong khuadak a, Topa mai-ah Kumpi David diangin a lam mu hi. Tuanu in a lungsim sungah amah simmawh hi.\nTua ciangin amaute in Topa Thuciamna Singkuang hong tumpih uh a, David in ama-a dingin a lamsak puanbuk sung ama mun dingah a koih hi. Tua ciangin David in Topa mai-ah meihal biaknate leh thunuama biaknate a pia hi.\nDavid in meihal biaknate leh thunuama biaknate a piak khit ciangin amah in Vanglian Topa min tawh mite thupha pia a,\nIsrael mihon buppi, mi khempeuh, numei leh pasalte tungah anlum pheng khat, sa baak khat, leh leenggahkeu pheng khat ciat a pia hi. Tua ciangin mi khempeuh a inn ciat uhah a ciah uh hi.\nTua ciangin a innkuante thupha a pia dingin David a ciah hi. Ahih hangin David a dawn dingin Saul tanu Mikhal hong paikhia a, "Tuni-in Israel kumpipa, mi mawkmawkte khat maizum loin a guak om bangin, a nasemte numeite muhna-ah tuni-in a tangguakin omin, amahmah bangci kipahtawi ahi hiam?" a ci hi.\nTua ciangin David in Mikhal kiangah, "Topa mi Israel-te tungah ulian dingin a hong koih dingin na pa leh a innkuan khempeuhte sangin kei a hong teelzaw Topa mai ahi hi. Keimah in Topa mai-ah lungdamna ka bawl ding hi.\nHih sangin a simmawhhuai zaw-in ka kibawl lai ding a, nangma mit bekah a ginalo ka hi ding hi. Ahih hangin nangma gen numeite in keimah hong pahtawi ding uh hi," a ci hi.\nTua ahih ciangin Saul tanu Mikhal in a sih ni dongin ta nei thei nawnlo hi.


url: =Saddam Hussein inzong “VX nerve agent” tawh mi tultampi thatngei ~ ZD :: ZOMI DAILY\nposted on 25 February 2017 at 12:00 pm UTC+9:30 Lomkholna: News, Sawltak, World\n“VX nerve agent” kici alauhuai, akhauhmahmah Chemical Weapon pen 1988 kum inzong Iraq gamsung ah Saddam Hussein in limzat mahmah ngei hi. “Halabja Massacre” kici Iraq gamsung aom Halabja City sungah “VX nerve agent” tawh mi tampitak alomlom in na thatlum ngei cimawk hi. Ref: AFP & Bernama\nSaddam Hussein in 1988 kum March 16 ni in Kurdish leh Iraqi te omna Halabja khuasung ah “VX nerve agent” kici Chemical Weapon thehthang sakgawp ahih manin, tawmveisung in mi 3500 pan 5000 bangin sihlawhziau cimawk hi.\nAsi tuazah banah hih guza hangin adang mi 7000 pan 10,000 kikalbang liamgawp, zawcipgawp in mi bangzo nawnlo in omcip uhhi. Asih donguh mi cidam in omnawnlo uh a, natna tampitawh kidim tawntung uhhi.\nHih Chemical Weapon tawh tualthahna pen “Supreme Iraqi Criminal Tribunal” in Iraq gamsung aom Kurdish mite tualthahna ahuaisia pen khatin Official in ciamteh uhhi. Tuabek thamlo khuasung mipi te teenna ah Chemical Weapon tawh akikap lakah ahuaisia penpen khatin tangthu ah akiciamteh khat suakmawk hi.\nIraq gamsung ah Saddam Hussein in azatngei mithah nadingin akhauh, athahat, asisakpah lianlian “VX nerve agent” kicipen tu in Malaysia gamsung ah akizangkik himawk hi.\nMalaysia Inspector-General of Police Tan Sri Khalid Abu Bakar in KL International Airport 2 ah abeisa February 13 ni in aki suamlum Kim Jong Nam pen “VX nerve agent” tawh amai kizutsak cih pulakkhia hi. Kim Jong Nam pen Macau City zuandingin KLIA2 vanlengtual ah aomlaitak in numei nih in amai ah zutsakkhat nei a, aneihkhit phet un tua numei nihte ki hemkhiaziau uhhi.\nKim Jong Nam akicipa pen tulaitak North Korea Leader Kim Jong Un ii asanggam hia, amai ah guza aki zutsakkhitciang aomdan nuamlo ahih manin KLIA2 Airport aom Customer Service te kiangah huhna ngenhi.\nAirport Police te vaihawmsakna tawh Putrajaya Hospital kipuak himahleh zato tungmanlo in, lamkal ah siziau hi.\nRelated: KL Airport sungah suamlupna in akizang guza bangnam te cih kitheita ~ ZD\nTua akizan guza pen “VX nerve agent” hi a, mihing vuntung ah themcik tukha lehzong Minute 15 sungin ki siziau cimawk hi. Athemneng leh akhu dikkhak dingzong lauhuai mahmah ahih manin, tu’n Malaysia kumpi thunei te’n KLIA2 sungteng siansuahna aneihsawm uh ahihi. ZD Sawltak #zomidaily\nPrevious: Zomi Nam Ni 2017 Malaysia ah lawhcing takin ki bawlthei\nNext: Laisim a manphatna ~ Tg. Samuel Nas\nThuthak tomkim ~ The Tedim Post (14 Aug)


url: =A lauhuai mahmah aikam gu | May 8 ~ MUC\nA lauhuai mahmah aikam gu | May 8\nAdmin 8:14:00 PM Articles, MISSION NEWS\nCarlos Reyes, 39, and\nNitak nai 7 pawl, Pastor Carlos leh a zi Luz in lum dingin kithawi uh hi. Nitak nai 7 hun a lum ding cih pen lumbaih lua lo maw, ci-in ngaihsun kha ding hiteh. Ahi zongin Pastor Carlos leh a zi pen Colombia gam, mualtung khuaneu khata teeng uh hi. Hih munah Embera minamte teeng uh a, missionary nasem a om uh hi. Hih mun a teeng mite pen nitak lumbaih mahmah uh hi.\nZan khat thakhatin kongkhak kisawn ginngaih mahmah in phawng hi.\n“Pastor! Pastor!” ci-in nupi khatin kapkawmin sam a, “hong pai in,” hong pai in,” ci hi.\nLuz in kongkhak honpah a, a pualamah pawlpite khat Candida in hong zui hi.\n“Ka ta ngek pen a lauhuai mahmah aikam in pek hi,” ci-in lingin lau mahmah hi.\nPastor Carlos leh Luz in manlang takin kithawi uh a, datmei dee-in, lothangkang suzan leh tuihel in hong paikhia uh hi. Luz pen nurse khat hi. Inn hong tun uh ciangin tua inn sungah gul leh aikam tam mahmah ahihlam mu hi. Nupi nu leh a ta ngek amaute nih bek om uh hi. A pa uh pen dawithohte kiangah vapai khin hi. Nu in a tangek pen a khutah tawi-in a ta pen ling vanvan mawk a, a melsuah zong daang gawp mawk hi.\n“Naungek pen luai sungah ka sial a, aikam petna dan ka mu kei hi. Tua bangin nau ka dom ciangin a nu in a kap kawmin aikam khat mu hi, ci-in hong gen hi. Tua aikam pen ka khe tawh ka tuancil khin hi, ci-in gen hi. Luz in naungek pum tungteng aikam petna zong kawikawi hi, tua bangin a velvel kawmin naungek in a nak khiam semsemlam ka thei hi.\n“ Thungen ni” ci-in hong gen ciangin, khukdinsa-in thu ka gen uh hi. Pastor Carlos, Luz, leh Cándida tawh khut kilen khawmin thu ka ngen uh hi.\n“Topa aw, nangmah in vangliatna tawh na kidim hi. Hih naungek a damzo ding nang bek mah hi’” ci-in Pastor Carlos in thungen hi. Luz in naungek liammate silsaksak hi. Lothangkang gawisa-in ka puak uh tawh iakawm petna mun ka zut uh nai khat sung tangding thu ka ngen uh hi.\nKei khit ciangin pastor Carlos in thungenkik hi. Tua bangin lothangkang gawi a tui zutin thungenkik uh hi. Damdamin naungek in a kisat hong kiam zaw deuh hi. A melsuah hong kikhel hi.\n“Naungek nawi pia in,” ci-in Luz in naungek a nu pia hi. A nu in naungek limtak tawi-in nawipiak kipan hi. A innkuan un dawithoih thei mi kisam nawn lo hi. Vantung Pasian sangin a lian zaw kuamah om lo hi. Pastor Carlos in a paikhiatma-in thungen a, lungnuamsa-in ciahkhia hi.\n“Topa aw, na tungah kongte thungetna nong dawn manin ka lungdam uh hi. Nangmah in a lamdang takin naungek tungah damna nong pia hi. Nangma vangliatna ka muhna uh hong suak hi. Nangmah in a nungta Pasian taktak na hi hi,” ci-in pulaak hi.\nTu quarter Sabbath School 13na sumpi in Colombia Adventist University ah kipuak ding a, Pasian nasem ding mi pantahna sanginnpi puah nadingin kizek ding hi.


url: =The Christmas Truce 1914 ~ TK Lian :: ZOMI DAILY\nposted on 15 December 2016 at 10:57 am Lomkholna: Article, Christmas, Thangkhanlian\nThe Christmas Truce (German: Weihnachtsfrieden; French: Trêve de Noël) kici pen Galpi Khatna (28 July 1914 – 11 November 1918) a nasiat mahmah lai takin kumpi thukimpina o mom lopi-in kikaptuah nawn lohna “official ceasefires” om lo napi-in 1914 in Western Front ah kikapna tawl khat a daihna genna ahi hi. 1914 Christmas ni-in Western Front sunga leidai kitohna/kulh a umcih (trenches) munte ah thau ging dai in, galte khat leh khat kilawm bawl uh uh hi. Galpi Khat kipat a kipanin kha nga sung kidona nasia mahmah a, German ten Belgium panin France va sim uh a, ahih hangin September kha bul in Battle of Marne kici ah British leh France galkapte kipawl in Paris khuapi ah Germante na dal zo uh ahih German galkapte Aisne phaizang ah nung kik in tua munah galphual sat uh hi.\nBattle of the Aisne kici kidona ah Allied Force (Soviet+Britain+France leh a pawlte) ten Germante panmun nawk zo lo uh ahih manin tua a kipanin a gualzo zaw mel om lo ahih manin trench-te zangin kikaptuahna nasia mahmah hi. German galkapte leilu lamah pangin “Race to the Sea” kici kidona ah Allied galkapte leh German galkap (Central Power/Forces) a panmun uh kilaksak nuam in kikaptuahna nasia mahmah hi. Kha bangzah hiam kidona nasia mahmah a, British galkap ten German galkapte lel zaw pian uh ahih manin Aisne panin kinungkik uh a, Flanders leilu lamah galphual sat uh uh hi. November kha sungin Aisne leilu lamah kidona nasia mahmah a, a gualzo zaw mel om lo uh ahih manin North Sea leh Switzerland gamgi kiim tengah galphual sat tuak uh hi.\nHih bangin kidona a nasiat mahmah lai takin Christmas hong nam ciaiciai ta ahih manin kilemna ding deih pawl tuamtuam ten – 1914 bei dek kuanin 101 British women suffragettes ten public message khat “Open Christmas Letter” kici kilemna ding deihna tawh “”To the Women of Germany and Austria” kici tangkopih in, Dec. 7, 1914 in Pope Benedict XV in zong Kha Siangtho ten Christmas zan ciangin la a sak hun sungun thau ging dai hen ci-in kidona a kihel gam tuamtuamte tungah official truce a om theihna dingin kunh napi a thukimpih gam kuamah om lo hi.\nAhih hangin German galkap ulian Capt. Bruce Bairnsfather in Dec. 24, 1914 in kigal bawl nawn loh photna dinga kithukimna (truce) omsakna ngimna tawh Ypres, Belgium kiim-a trenches khempeuh ah truce a omna ding pulak in tua kiim teng lim takin khuai meivak leh Christmas singkungte tawh German galkap ten zem (decorated) uh a, Christmas carol lasakna nei uh hi. British galkap ten carol la kisak a zak ciangun amau zong amau la tawh carol lasakna tawh dawng kik uh a, khat leh gal a galphual pan un kinosiatna kam (greeting) kipaih khum uh hi. Britishte’ 19 Infantry Brigade galkapte commander Brigadier-General Walter Congreve in truce pen Christmas pi ni (Dec. 25) in a omna theihna dingin Germante laikhak hi.\nGerman ten a laikhak na thukimpih uh a, Christmas ni-in kuamah pai lohna ding leitang “No Man’s Land” kicihna ah German galkapte hong pai uh a, Chrismas late sa-in British galkapte nosiat in awng uh hi. Ahih hangin British galkap ten German ten ngian zangin sniper rifle tawh hong kaplup sawm uh hi ding hi ci-in ummawh uh hi. German galkapte a lungsim takpi tawh hong pai uh hi cih a theih ciangun British galkapte zong No Man’s Land ah kam kisangtuah dingin va pai uh a, khat leh khat van tuamtuam kipiakna (gifts) – an, zatep, zu, laibu etc kipia tuah in lasak khawmna nei uh hi. Tua khitin bawlung kidemna nei uh a, German ten British galkapte goal 3-2 in zo uh hi.\nHih Cristmas Truce a kihel Captain Sir Edward Hulse in a tawpna dingin ‘Auld lang syne’ kici lasak khawmna ka nei uh a, pau tuamtuam – English, Scots, Irish, Prussians, Wurttenbergers, etc in sak khawmna ka nei uh hi ci hi. Hih Christmas Truce pen mun pawl khatah Christmas zan dong kizang a, mun pawl khatah Kum Thak dong kizang to suakin thau ging dai hi. Hih truce hangin German leh British galkap 100,000 kiim in Western Front ah kikaptuahna khawlsan uh hi.\nHih Christmas Truce pen British II Corps commander General Sir Horace Smith-Dorrien in deih lo a, British galkap ten German galkapte kilawmtatna a bawl lohna dingun thupia a, tua hun in German galkap khangno Corporal len Adolf Hitler in zong hih tawmvei sung kilemna neih ding deih loin langpang hi. Hih Christmas Truce hun sungin French galkapte kihel uh a, Kidopi Khatna nasiat lai takin French, British leh German galkap ten kigal bawl nawn loh photna dinga kithukimna (truce) a neih uh pen Christmas Truce 1914 in kiciamteh hi. Christmas Truce pen Western Front bekah kizang lo a, Eastern Front ah zong Russia galkapte leh Austro-Hungarian No Man’s Land ah a kikaptuahna uh khawl uh hi. Hih Christmas Truce pen gam uliante thukimpihna om lo ahih manin 1915 panin kidona nasia mahmah a, 11 November 1918 in bei pan hi. Hih Kidopi Khatna ah galkap million 70 (Europe galkap bek million 60) kihel a, galkap million 9 a sih banah nautang million 7 in sihna tuak hi.\nAllied Powers lamte: (a kum ki-atte pen a kihel sung uh hi a, a ki-at lote a kipat cil pan a dong a kihelte ahi hi).\nCentral Powers lamte:\nSources : Wikipedia and History.Com\nChristmas Truce ah a lasak uh a tawpna la Aung Lang Syne\nHih Christmas Truce tawh kisai Collin Raye in a phuah leh a sak “It Could Happen Again”\nPrevious: Vondeih Kep Ding – 83 (Dimno’ Pa)\nNext: Suakta tak a biak piakna ~ Tual Khan Suan\nCOVID ka kantan zia – Lungsim cidamna muhzia pan ~ Cing Van Kim


url: =Lamdang kasak thukhat ~ Lian Tuang :: ZOMI DAILY\nposted on 16 April 2018 at 5:17 pm Lomkholna: Liantuang, News, Zomi\nZingsang lamin ni suak silsial in khuahun nuam mahmah hi. Sun lam ciangin tha khat thu in meivom kai in huih ong nung vanvan hi. Singtehkeu le ninthelte kizial in huih nunna lamlamah leng zaizai hi. Huih khauh semsem in singkungte puk dekdek liang hi. Tua khit ciangin guah zu vanvan hi.\nTua bek tawh khawl nai loin gial ong kia ziahziah lailai hi. Gial pen gol mahmah a sailungtang ciacia pha mawk ahih manin a kiatna munmun ah ging taptap hi.\nKa kim ka pam ah singbak kia tampi tak om hi. Huih lah khauh lua gial lah gol theilua mahmah ahih teh singkung tunga om vasa, gamsate le thete khempeuh kisingkhia in si mang taktak ding hi ci in ka ngaihsun hi.\nTawlkhat khit ciangin van ong kihong kik in ni ong suakkik seisai leuleu hi. Khuahun a kihon ciangin gam sungah vasate ham ziahziah hi. The te zong khuang zaizai hi. Vasate alomlom in leng zuaizuai a, mualkuam khat le khat kikal vasate a kigal ho bangin kidawng diamdiam hi. Vasa hamte ka ngaihngaih ciangin vasa hamzia nam tampi ka za kha hi.\nHuihpi guahpi le gialpite in nasia takin anuai ngiengei hangin singkung tunga vasa gamsate bangmah acih loh pen lamdang ka sa mahmah hi. Lian Tuang\nPrevious: Misisate’ kivuina KHAN leh HAN (kei’ theihna ciang)\nNext: Laikhak lamdang ~ Tdkhen


url: =Vondeih Kep Ding – 134 (Dimno’ Pa) :: ZOMI DAILY\nposted on 15 February 2018 at 9:12 pm Lomkholna: Article, Paukhankap\nKhat veivei, lungkia thanem in i om laitak sermon sau pipi, thu kihilhna tampite sangin Lai Siangtho tang khat, laigual tomno khat, leh tangthu tomno khatpeuh in i tha hong dim kik thei zaw hi. ‘Sharing is caring,’ ci ahih teh ka deih mahmah tangthu tomno khat hong share ning!\nKhatvei, Vasa khat in Khuai kiang ah, “Hizah tak a, sun tawh zan tawh tawlnga man lo-in, gimpi tawlpi a na bawl na zuu te, mi khat peuh hong pai-in hong lakzak ziauh, hong guksak ziauh pen, heh lo na hiam?” ci-in hong dot leh, Khuai in, “Awh…heh dingin ngaihsun ngei peuhmah kei veng e! Banghang hiam cih leh amau ka zuu bek hong guksak thei uh in, ahi zongin a zuu ka bawl dan pen hong guk sak thei lo uh hi,” ci-in dawng kik hi.\nHih tangthu tom in tam veipi tha hong dim kikkik hi.\nA kigen ngei khat ah, nikhat in tui hai 8 ta dawn ding hoih ci-a, ahi zongin tulam ciangin scientist te in tuazah tektek dawn kul sese lo, i pumpi kisap zah bek dawn ding, cikik uh hi.\nAhi zongin peel lo-in dawn thei leng a hoih penpen ah zingthawh khit bangmah nek ma-in hai khat, an nek hun ding nailangh ma-in hai khat, kisil ding ciangin hai khat, leh lup hun ding ma, nai khat in hai khat ta dawn hamtang leng cidamna tawh kituak hi, ci uh hi.\nPrevious: USA, Florida sanginn khatah thaukikap, mi 17 si, 15 zato ah lum\nNext: The Asham ~ Dim Lun Zam


url: =Khristian Zi leh Pasalte vaipuak (Eph 5:22-33) ~ T. Sawm Lian :: ZOMI DAILY\nposted on 14 June 2016 at 7:22 am Lomkholna: Article, Biakna, Sawmlian\nLai Siangtho sungah mi kibang het lo nih – zi hau mahmah kumpi Solomon leh zi nei lo Sawltak Paul in zi leh pasal thu tawh kisai lim gelh mahmah uh hi. Zi hau mahin omin, Solomon in bel zi hoih leh hoih lo, zi hoih lo neite thuakna leh zi hoih lo neih sanga a nuamzaw thu tampi (Paunakte sung khawngah) gen hi. Tua lam gen masa gawp mawk le’ng hong buaihuai thei ahih manin Ephesa 5:22-33 sunga Sawltak Paul’ genna panin zi leh pasalte vaipuak/mawhpuak i gen ding hi.\nEphesa laibu pen Rom khuapi sunga kumpite in inn-a a khumcip (house arrest) hun sunga Sawltak Paul in a laigelh/laikhak lite (Ephesa, Filippi, Kolose, Filemon) laka khat hi a, A.D 61 kum-a a gelh hi dingin ki-um hi. Ephesa khua pen tuhun ciang Turkey kici gam sungah om a, Sawltak Paul hun laiin zong khua thupi, minam tuamtuamte teenkhopna ahi hi. Temple of Artemis kici, a zaina – 425ft. x 220ft. x 60 ft.; laibuli hoih mahmah; sumbawlna phual 360 feet square; mi 25,000 tut theihna limpiahna innpi (theater) bang zong om hi.\nHih laibu ah Jew mi leh Gentail mi Jesu hotkhiatna sungah kilamdanna om lo ciin Paul in gen hi. A lian 1–3 sung pen Khris sunga thu-ummite omzia gencianna hi a, a lian 4–6 pen Khristiante nuntak-kalsuanzia ding genna ahi hi. Eph 5:22-33 sungah Sawltak Paul in zi leh pasal kizopna, nupa kalsuanzia ding leh theih ding thu gelh a, tom cikin Kolose 3:18,19 ah gelh kikin, Peter in zong hih thu tawh a kihual mah 1 Pet 3:1-7 sungah gelh hi.\nTuhun ciangin zi leh pasalte lakah ‘kei kua, bangci bangin nungta ding,’ cih ngaihsun lo leh, Lai Siangtho in bangci gen cih kan loin, ei hoihsakna leh mihing dikna (rights) paulapin kikalsuan kha zel ahih manin innsung kimakaihna leh innsung kalsuanna-ah buaina tampi om hi. Tua ahih manin hih thu pen tuhun adingin a kisam pha mahmah thu ahi hi.\nZite vaipuakte (n. 22-24)\nEph 5:22-24 sungah Paul in zite in a pasalte’ tung uah a vaipuak uh leh a hang (reason) gelh a, gentehna tawh kician takin gencian lai hi.\nVaipuak: Zite aw, na pasalte tung uah ki-ap (submit) un; Topa tungah na ki-ap bang un (n. 22). Hih munah Sawltak Paul in thupiakna kammal (imperative word) zangin zite zuih ding gen a, ‘zi’ kici, pasal nei peuhmah in Topa tungah a ki-ap bang leh Topa thu a man bang un a pasalte thumang ding, a pasalte tung uah ki-ap/kipumpiak ding ci hi.\nGrik kammal ‘ai gunaikes’ cih Paul in hih munah zang a, hih pen numei khempeuh genna kammal hizaw hi. Ahi zongin hih muna a kizatzia (context) pen zineisa pasalte (Gk. andrasin) tawh kizangkhawm/kigenkhawm ahih manin numeite cih sangin ‘zite’ ciin kitei hi.\n“Ki-ap” (submit/hupotassasthe[Gk]) cih kammal pen Lai Siangtho a kitei masa (manuscript) pawlkhatah om lo a, ahih zongin a tamzaw-ah a om banah, zite pen pasalte tungah ki-ap/kipumpiak dingin a genna tuamtuam panin a om ding mah hi cih kician takin kithei hi (c.f. 1 Pet 3:1; Kol 3:18). Tua banah, a ban i sim suk ciangin zite pasalte tungah ki-ap ding ahihna thu kician sinsen hi.\nKi-apzia ding tawh kisai zong Sawltak Paul in gen pah a, “Topa tungah na ki-ap bang un ahkl Topa tungah na hih bang un” cih ahi hi. Topa tungah a ki-ap, mi piangthak taktak zi pen a pasal tungah zong ki-ap ding cihna hi. Ki-kha-mi sak lua a, pasalte thusim lo leh bangmah-a a ngaihsun lo mi pen Sawltak Paul hong sinsakdan tawh kituak lo hi. Pasian tungah a ki-ap khin thu-um zi khat pen Pasian tungah ki-ap mah bangin a pasal tungah ki-ap ding cihna ahi hi.\nA hang: Pasal pen a lu/heutu (head) hi; a tatkhiatsa pawlpi (church) tungah Khris a lu (head) ahih mah bangin (n. 23). Hih munah bang hangin zite pen pasalte tungah ki-ap ding hiam cih Paul in gencian hi. Tua pen, pawlpi leh a phuankhia, a nei Jesu Khris tawh genteh a, pawlpi (church) sangin a phutkhiapa Khris lianzaw a, Khris pen pawlpi lu (head), pawlpi tungah thuneitu ahih mah bangin zite tungah zong thunei, zite lu (head) pen pasal hi, ci hi.\nBang ci bangin..: Pawlpi pen Khris sungah a ki-ap bangin, zite zong na khempeuh ah a pasalte tung uah ki-ap ding uh hi (n. 24). Hih muna pawlpi (church) kici pen Khris tawh a kizom taktak pawlpi hi cih pen theih masak kisam hi. Tua Khris tawh a kizom taktak pawlpi in Khris pen a thupi leh a lianpen a koih a, a hong sawlna/thupiakna bang a ama deihna banga a kalsuan mah bangin, zite in zong pasalte deihna bangin om ding cihna ahi hi.\nHih a neu 24 sungah a “na khempeuh-ah” (Gk. en panti) cih kammal pen a buaihuai leh a haksa khat ahi hi. “Na khempeuh-ah ki-ap” cih ciangin Pasian deihloh thute khempeuh zong huam hiam, cih pen dotna lianpi ahi hi. Ngaihsutdan tampi leh thunung-thuma i sim ciangin hih ‘na khempeuh-ah’ cih pen Pasian deihna tawh kituak a pasalte’ thumanna a gennop bulpi hi leh kilawm hi. Tua ahih manin hih “na khempeuh-ah” cih kammal pen “Khris/Pasian deihna tawh a kituakte khempeuh a gennopna hi” ci leng kikial lo ding hi.\nPasalte Vaipuak (n. 25-32)\nZite vaipuak – a pasalte tung uah ki-ap ding, thumang tak leh pasalte deih banga nuntak ding cih pen a haksa mahmah tawh kibang hi. Ahi zongin tua sang a baih lo zaw thu Sawltak Paul in pasal, zineisate vaipuak a neu 25–32 sungah kician takin gencianna tawh gelh hi.\nVaipuak: Zite it ding (n. 25a, 28, 33). Zite tungah Sawltak Paul in thupiakna kammal (imperative word) a zat mah bangin hih munah zong thupiakna kammal mah tawh pasalte vaipuak genkik hi. Eph 5:25, 28, 33 sungah itna (Gk. agape) cih kammal gukvei Paul in zang hi. Pasalte vaipuak thupipen zite it ding ahi hi. Tua pen gentehna mah tawh na gencian kik hi. Khris in pawlpi a it manin puanbanna om lo leh a sianthona dingin a nuntakna piakhia hi (n. 25-27). Tua banah itzia ding tawh kisai-in, ‘pasalte in amau pumpi a it bangin a zite a it ding,’ ci a, ‘a zite a itte in amau pumpi zong a it ahi uh hi,’ ci hi (n. 28,29)\nEtteh ding: Khris in pawlpi a it bangin (n. 25b, 29c). Pawlpi lu (head) Khris ahihna tawh numeite vaipuak a gencian khit ciangin, pasalte vaipuak a genna sungah pawlpi leh Khris kizopna mah tawh hong gencian leuleu hi. Zite pen pawlpi tawh genteh a, pasal pen Khris tawh genteh hi. Khris in sisan tawh a hotkhiatsa mite omkhopna pawlpi a it bang leh, a kisapte uh lawhcingsakin, hoih leh pha takin a makaih bangin pasal in zong a hoih leh manpha, lampi dik leh Pasian thu tawh kituakin itna tak tawh zite makaih ding ahi hi.\nA hang…: Pasalte in zite a itna ding a hang (reason) kician takin Paul in gelh a, a kikhen thei lo pawlpi leh Khris tawh genteh-in, zi leh pasal (nupa) pen ci-le-sa khat (one flesh) hi, ci hi (n. 31c). Hih munah ‘khat/one’ cih ciangin na khempeuh kibang khin cihna hi tuan lo hi. Pasian pianzia tawh kinai mahmah hi. Pasian zong ‘khat’ bek hi a, mimal tuam Pa, Tapa leh Kha Siangtho ahih bangin, nupa khat bek, zi leh pasal mimal nih ahih manin thiehsiam haksa lo a, Pasian nei lote adingin a haksa mahmah ding tawh kibang “pasalte tungah ki-apna” leh “Khris in pawlpi a it banga pasalte in zite it” pen thu-ummite adingin haksa lo hi.\nCi-le-sa khat (one flesh) ahita nupa sungah a kibang lo pasalte in zite tungah thunei, zite lu (head) cih manin ut bangbang leh Pasian thu tawh kituak lo a zite makaih a, thu kimansak ding cihna hi lo hi. Pasalte pilvanhuai mahmah hi.\nSawltak Paul’ Thukhupna (n. 33)\nSawltak Paul in, “kuamapeuh in ama pumpi a it bangin a zi it hen la, zi in zong a pasal zahtak ta hen” ciin thupiakna kammal mah tawh zi leh pasalte vaipuak genkikin thukhum hi. Eph 5:21 sungah zong Khristiante khat le khat Jesu hangin ki-zahtak, ki-ap, ki-it tuah dingin hong hilh hi. Tua pen i gensa bangin, Jesu nei masa photphot leng a piang thei ding ahi hi.\nTuhun ciangin sum muh tamzawkna hang peuh, laitan tamzawk man leh cidam zawk man peuhin pasalte bangmah a ngaihsun lo, pasalte a zahtak nuam ngiat lo zi pawlkhat om hi. Pawlkhat leuleu in pasalte neihsa bek deih, a sepkhiatsa bek deih/it a, a nuam ding-a a ngaihsutdan bekbek tawh a kalsuan nuam zi tampi mah om hi. Tua ding hi lo a, bangci bang dinmunah om taleh zi in a pasal a zahtak ding pen Lai Siangtho hong hilhzia ahi hi.\nPasal pen a lu (head) ahih mah bangin innkuan kisapte pen ama khut sungah kinga hi. Nasemin innkuan sung nek-le-dawn, silh-le-ten leh kisapte ngahna dingin nasemkhia ding hi. A it (ding), a zi (leh tate) adingin zong sem nuam lo leh zu le sa tawh kidiah a, bangmah sem nuam lo, a kawi vakvak mi pen zite in a zahtak ding a ut mahmah hangin Lai Siangtho hong sinsakdan tawh kituak lo hi. Nungak dang peuh, mi zi peuh it ding hi lo a, zineisa khat in a zi a it ding pen Lai Siangtho hong sinsakna ahi hi.\nCiamnuih citakin, “Sarah in a pasal ‘ka topa’ ci a, Zomi nupite in a pasalte ‘ka mihing pa’ ci uh” kici hi. Zomi nupi khempeuh bel tua bang het lo hi cih i theih hi mah leh, kisin ding tampi om lai cih kilang hi. Zite in a zahtak theih ding a pasalte nuntak-khuasak ding zong kisam cih kilangsak a, nupite in zong bangbang ahi zongin ‘Pasian in lu (head) ding hong piak hi’ cih pom kisam hi.\nTua ahih manin, i innsung a damna dingin zi leh pasalte in vaipuak kician tak nei hi hang, cih phawk thak leng uthuai mahmah hi. Zi hoih, pasal hoih hih theihna ding lampi kician taka i genna panin, a masapenah Pasian koih in, tua khit ciang zite in pasalte tungah ki-ap/kipumpiakin, thumang-in, pasalte in zong Pasian masakin, tua khit ciang itna taktak tawh zite itin, makaih a, innsung vaihawm a, kisamte ngahna dingin na sep ding ahi hi. “Kei kua, bang hiam ka sep ding, bang vaipuak nei,” cih pen zi leh pasal ahi khempeuhte in ngaihsunin, Lai Siangtho hong hilhna banga vaipuakte a semkhia zo dingin Pasian in hih thugelh hong zatsakin, a sim mimal kim thupha hong piata hen.\nDaihna Cabin, 12052016\nTunai a thului gelh thakte:\n1. Piangthakte leh Minam Itna… http://sawmdaihnacabin.blogspot.in/2016/05/piangthakte-leh-minam-itna.html\n2. Tuhun Leitung Paizia…. http://sawmdaihnacabin.blogspot.in/2016/05/tuhun-leitung-paizia_12.html\n3. A Kisam Masapen… http://sawmdaihnacabin.blogspot.in/2016/05/a-kisam-masapen.html\n4. Thumanna… http://sawmdaihnacabin.blogspot.in/2016/04/thumanna-obedience.html\nPrevious: Alip Khap Huai USA thupiang ~ Florida State\nNext: Dahpihna Laikhak ~ Thang Sian Khai (kum 38)\nMyanmar, Kyaiktiyo Pagoda ah kum 4 sung gamdangmi lutman Kyat Thein 29,687 kingah\nBreaking News: Mexico Khuapi ah nasia tak in zinling!\nUSA, Kentucky sanginn khatah thaukikap, sangnaupang 2 si, adang 18 liam


url: =Numei khat HIV natna nei ci’n abeisa kum 15 sung ki theikhial, zato te thu kibawlding :: ZOMI DAILY\nposted on 5 June 2017 at 12:16 am Lomkholna: News, Sawltak, Thailand, World\nThailand ah numei khat HIV natna neihi ci’n Hospital khatpan genkhial mawk uh ahih manin, abeisa kum 15 sung HIV natna aneimah kisasa hi. Ahi zongin tuapen aki genkhial ahihlam theikhia kik ahih manin, tua Hospital pen thu bawlsawm cih The Nation pan kiza hi.\nTua numeinu pen tu’n kum 23 phakhinta a, aminpen Suthida Sangsumart kici hi. Abeisa kum 15 sungpen HIV natna nei ci’n ki ciamtehmawk ahih manin, antiHIV Medicine zatui anene hi a, khuasung mipi te’nzong HIV natna aneikhat in ciamteh uh ahih manin, khuasung vengsung leh mipi mai ah maimial hun tammahmah hi.\nAhi zongin nung Thursday ni in Thai Red Cross Society’s Anonymous Clinic ah asi sitsak “Blood Test” bawl in, HIV natna aneihlohlam hansantak in genkhiata hi.\nTua Blood Test abawl laitak inzong Media te’n encik uh a, Result angahdong ngakcip uhhi. Tuabek thamlo amah ii a Lawyer Songkran Achariyasab kici inzong Blood Test akibawl laitak in agei ah ngakcip cihi.\nBlood Test akibawlna panin Result asuahkhiat ciangin tuanu pen HIV neilo cih kiciantak in Doctor te’n agenkhiat ciangin lungkimlua in akhitui te luangkhia ziahziah hi.\nNunglamdiak inzong Hospital adangkhat ah Blood Test bawlin, HIV aneihlohlam kigenkhin himahleh akician mahmahding Official Result deih ahih manin, Media te mai ah Blood Test khatvei aki bawlkik ahihi.\nHihnu pen kum 8 aphak laitak in apa pen AIDS natna tawh sihsan hi. Tuahun laitak in Roi Et Province sung aom Suvarnabhumi Hospital ah Blood Test kibawl a, HIV natna nei cihsanmawk uhhi.\nTuahunpek kum 8 aphaklai akipan HIV natna tawh kisai in zatui aneden ahihi. Bekthamlo, akhuasung mite’n apa pen AIDS tawh asi ahih banah amahzong HIV natna nei ahih manin simmawhbawl in, nawlkhin uhhi. Amahzong thuakzolo ahih manin, Samut Prakarn Province ah kituahkhia hi.\nRelated: Thailand ah Kawlgam numei abuansawm khat temta tawh kidawtlum ~ ZD\nAbeisa kum 15 sung HIV natna nei ci’n aki genkhialhna tungtawn in athuak hamsatna tampi te hangin lungsim natna lianmahmah a, tuabang in agenkhial Hospital pen thubawlding, Legal Action lading cih kiza hi. Pasal khatin HIV neih akicihlam theipipi teenpih veve a, ahi zongin nau aneih ciangin Blood Test akibawlciang HIV aneihlohlam aki theikhia cihi. ZD Sawltak #zomidaily\nPrevious: Malaysia, Shopping Mall sungah numei a nawngkaisak zelzel pasal khat kiman\nNext: Lorry leh Perodua mawtawneu khat ki maiphutkha, mi 1 si\nTopa Jesuh Ong Paikik Ding


url: = Vangtung ngam thet thei natu Jesu bek lampi ahi ziam?\nVangtung ngam thet thei natu Jesu bek lampi ahi ziam?\nDokna: "Vangtung ngam thet thei natu Jesu bek lampi ahi ziam?"\nZokikna: “Keima in mi pha ka hihi. Tua ahimanin vantungngam ka theng tu hi.” “Keima in a pha ngawl na pawlkhat ka sep hangin na pha ka sep tam zaw ahi manin vantungngam ka nga tu hi.” “ Lai Thiangtho taw kizui-a ka nuntak ngawl hangin Pathian in kei sia hell meilipi sungah hong koi ngawl tu hi. Hun kikheal zo ta hi!” “Patang a thatte le mithatte bek Hell meili sungah theng tu hi.”\nHibang-a ngaisutna sia mikiim in ngaisun thei tha tu hi. Ahi zongin thuman thutak in hibangin hong son ngawl ahimanin amate mitheamte ahi uh hi. Mitheampa Satan in ih thuak sungah hibang-a apha ngawl ngaisutnate hong koi sak ahi hi. Satan le ama a zuite sia Pathian ngal ahi uh hi (1Peter. 5:8). Satan sia mitheampa hi in, ama le ama mi pha bangin kinei thei hi (2 Corinte. 11:14). Tua ahimanin Pathian taw a kizom ngawl theampote ii thingsung aman uk hi. “Hi leitung a ukpa in thu um ngawlte thinsung mit a taw sak hi. Tua ahimanin amate in Pathian lim a hi, Khris ih vangletna Lungdamna khuavak muthei ngawl uh hi” (2Corinte. 4:4).\nPathian in mawna neu pawlkhat don ngawl hi, ahibale, Hell sia “Mipha ngawlte a tu bek hi” ci-a upna in leilotna ahi hi. Mawhna theampo hangin Pathian taw ih ki khen hi. “Mi ih theamna zong mawna ma ahi hi.’’ Mi theampo maw siat uh a, amau hanciamna taw vantung ngam nga zaw natu phatna khat zong a nei bua hi (Romte. 3:23). Napha na sepna in siatna na sepna sangin tam zaw ahimanin vantung ngam taw na kikhuala hi. Hi na pha ih sepna sungah Pathian hong om bathong le a lui thathong hi lel hi. “ Hesuakna hang hile sepna a kisam nawn bua hi. Sepna hang hile hesuakna kisam ngawl hi” (Romte. 11:6). Eite in vantungngam ih nga zawk na tuin na pha ih seam zo bua hi (Titus. 3:5).\n“Kongkawcik lampi ah tum un. Lamzinpi kongvang sia gol in zai ahimanin a zuite kisia hi. Laizinpi a zui mi tam hi” (Mate. 7:13). Mikhat in mawna taw nungta-in Pathian upna anei bua le Pathian in a mawna a maisak batu hi. “Note in nidangin leitung nate zui-in hi leitung a ukpa deina bangin na gamta uh a, Pathian thu ni nuam ngawlin mawna nam kim na vawt uh hangin Pathian in note hong nungta sak kik zo hi” (Ephet. 2:1-2).\nPathian in hi leitung sia a kicing tu le a pha tuin a vawt ahi hi. Tua zawk ciangin Pathian in Adam le Eve vawt a, amate uuk bangin a gamtat thei natu-in suatakna pia hi. Tua ahimanin amate in Pathian deina zui thei-a, zong nial thei hi. Ahizongin Satan ii ze-etna hangin amate in Pathian thu hong nial uh a, mawna hong vawt uh hi. Adam sung pan a piang mi peuma Pathian taw kipawl thei nawn ngawl uh hi. Eite sia maw nei ihhih manin eima hanciam thu taw in Pathian taw ih kipawl thei nawn bua hi. Tua ahimanin Pathian in ama taw vantungah ih kipawlkik thei natu lampi hong hon sak hi. “Pathian in leitung mi theampo hong it mama ahimanin ama tapa a um mi theampo kisia ngawl a, nuntak tawntungna a nga thei na tuin Pathian in a tapa khat bek neisun a hong piak dongin leitung mite hong it hi” (John. 3:16). “Mawna thaman in hong piak sia thina hi-a, ahizongin ih topa Jesu Khris hangin ih nga letsong in tawntung nuntakna ahi hi.’’ (Romte. 6:23) Jesu ih mawna tanga a thi tuin hong suak ahi hi. Tua ahi manin eite in ih thi kul nawn ngawl hi. Nithum zawk ciangin thina zo-in ama hong tho to kik hi (Romte. 4:25). Thina a zawna hong lakkhia hi. Jesu in Pathian le mite kikalah leii hong daw sak zo hi. Tua ahi manin eite in Jesu ih up nak le Pathian taw kipawltheina ih nga hi.\n“Tawntung nuntakna in Pathian khat bek om hi, ci-a upna, hi leitungah hong ki sawl Jesu Khris upna ahi hi” (John.17:3). Mi a tam zaw in Pathian um uh hi. Satan in zong Pathian um hi. Ahizongin ngupna ih nga theina tuin Pathian kungah ih cia tu ahi hi. Ama taw ih kipawlkhop tu ahi hi. Ih mawnateng ih nusiat tu ahi hi. Ama ih zuih tu ahi hi. Ih sepna theampo ah Jesu ih muan tu ahi hi. “Thumaanna sia Pathian kungpan hi a, Jesu Khris a um mi theampote atu ahi hi. Kilamdanna bang ma om ngawl hi” (Romte.3:22). Khris ngawlpo ngupkhiatna nganatu lampi dang om ngawl ahi hunlam Lai Thiangtho in tel takin hong son hi. Jesu in John. 14:6 na sungah hibangin son hi. “Keima in Lampi ka hihi. Thuman le nuntakna zong ka hihi. Kei hong suang ngawlin kuamah in Pa kungah a theng thei batu hi”.\nTawntung nuntakna nga natuin Jesu bek lampi ahi hi. Banghang ziam ci le ih mawna theampo hong puak sak theipa in Jesu bek ahihang ahi hi (Romte. 6:23). Adang biaknate in mawna ii a liatna le mawna hanga ih thuak tu ngimna a son bua hi. Khris ii hong piak ahi mawna maisakna sia a dang biaknate in hong pia thei bua hi. A dang “biakna lampuite” pen Pathian panin mihing a, a piang kuama om ngawl hi(John.1:1,14). Ih biak Pathian sia Pathian panin mihing-a hong piang ahi manin ih mawnate hong sawpsiang thei hi. Jesu sia Pathian ahi manin ih mawna te hong sawpsiang thei ahi hi. Jesu sia mihing ahih manin thinglamte tungah hong thi thei ahi hi. Ngupkhiatna sia Jesu Khris upna hang bek taw akinga ahi hi! “Leitung vantungah eite hong hun zo tu Jesu min ngawl buang min dang a om bua hi” (Sawl. 4:12).


url: =Khang Tangthu Nihna 20 | Siantongluan.net\nKhang Tangthu Nihna 20\nKhang Tangthu Nihna 20 |\nHih thu khit ciangin Moab mite leh Ammon mite, leh Meunim mite pawlkhat, Jehoshafat a sim dingin hong kuan uh hi.\nMi pawlkhat hong pai-in Jehoshafat kiangah, "Tuipi galkhat, Edom gam panin mihon tampi khat nangmah a sim dingin hong kuan uh hi. Amaute Hazazontamar (Engedi a kici)-ah om uh hi," ci-in a gen uh hi.\nTua ciangin Jehoshafat lau a, amahmah in Topa lamlahna ding zong a, Judah gam khempeuhah an tan ding thu a zasak hi.\nTua ciangin Topa tung pan huhna a ngen dingin Judah mite hong kikhawm uh hi. Judah khuapi khempeuh panin Topa thu a dong dingin amaute hong pai uh hi.\nTua ciangin Topa biakinn huangsung, inntual thak mai, Judah leh Jerusalem-te kikhopna sungah Jehoshafat ding a,\n"Topa}, ka pu ka pate uh Pasian aw, nang, vantungah Pasian hilo na hi hiam? Minamte kumpi gam khempeuh tungah nang a uk hilo na hi hiam? Na khutsungah vangliatna leh thahatna om a, kuamah in nang hong nang zolo hi.\nKote Pasian aw, hih gamah a teng mite na mi Israel-te mai-ah hawlkhia-in, na lawmpa Abraham suanlekhakte tungah a tawntung dingin pia hilo na hi hiam?\nHih gamah amaute tengin, nangma min dingin hih lai-ah biakinn khat lam uh a,\nEite tungah siatna, namsau, thukhenna, ahih kei leh natna, ahih kei leh kialpi hong tun leh, hih biakinn sungah ama min om ahih manin hih biakinn mai-ah dingin i gimna hunah ama tungah i kiko ding a, amah in hong za-in hong hon ding hi, ci uh hi.\n"Tu-in en in, Egypt gam panin Israel-te hong paikhiat lai-in na simsak loh, amaute in a suksiatloh uh Ammon mite leh Moab mite leh Seir Mual gam mite,\nka luah dingun kote tungah nong piaksa nangma neihsa panin kote a hong hawlkhia dingin hong paina tawh amaute in kote hong lehthuk zawsop uh hi.\nKote Pasian aw, amaute tungah thu khenlo ding na hi hiam? Bang hang hiam cih leh kote a sim dingin a hong pai hih mihon tampite a do dingin thahatna ka nei kei uh hi. Ka cihna ding uh ka thei kei uh a, nangmah bek kong mitsuan uh hi," a ci hi.\nTua laitakin Topa mai-ah Judah mi khempeuh a taneute, a zite, leh a naupangte uh tawh a ding uh hi.\nTua ciangin a kikhawmte lak, Levi mi Asaf suante sung pan Mattaniah, a tapa Jeiel, a tapa Benaiah, a tapa Zekhariah, a tapa Jahaziel tungah Topa kha hong tung hi.\nTua ciangin amah in, "Judah gam khempeuh leh Jerusalem-a teng khempeuh, leh Kumpi Jehoshafat aw, ngai un. Topa in hih bangin note tungah hong gen hi: Kihta kei un la, hih a tam mi honpi hangin lungkia kei un; bang hang hiam cih leh galdona pen note-a hiloin Pasian-a ahi hi.\nZing ciangin amaute a do-in paisuk un. Ziz kahtohna lampi tawnin amaute hong kuanto ding uh a, Jeruel gamlak nisuahna lam kuam mongah amaute na mu ding uh hi.\nNote in hih kidona-ah na do ding uh kisamlo hi. Judah gam mite leh Jerusalem khuamite aw, na panmun uh la-in taangloin ding un la, note tangin Topa gualzawhna mu un, ci hi. Kihta kei un la, lungkia kei un. Zing ciangin amaute a do-in pai un. Topa in note hong ompih ding hi," a ci hi.\nTua ciangin Jehoshafat in a maitang leilam ngatin kun a, Judah gam leh Jerusalem-a a teng mite khempeuh zong Topa mai-ah pukin Topa a bia uh hi.\nTua ciangin Levi mite sung pan Kohath mite leh Korah mite, awging pha mahmah tawh Israel Pasian, Topa a phat dingin a dingto uh hi.\nTua ciangin zingsangin amaute tho baihin Tekoa gamlakah a paikhia uh hi. Amaute a paikhiat laitakin Jehoshafat dingin, "Judah gam leh Jerusalem-a a tengte aw, ka thugen za un! Topa na Pasian uh um un; tua hi leh note na kip ding uh hi. Ama kamsangte um un; tua hi leh na mavang ding uh hi," a ci hi.\nAmah in mite tawh thu kikupna a neih khit ciangin, galkapte mai-ah amaute a paikawmin, "Topa tungah lungdamna ko un; bang hang hiam cih leh ama itna kip tawntung hi," ci-in biakna puan silhin Topa tungah la sa-in amah a phat dingte a seh hi.\nAmaute in la sa-in phat ding a kipat uh ciangin, Judah mite a sim dingin a hong pai Ammon mite, Moab mite, leh Seir Mual gam mite a pangsim ding Topa in koih a, amaute kizo hi.\nBang hang hiam cih leh Ammon mite leh Moab mite in Seir Mual-a a tengte a do dingin kipanin amaute susia mang uh a, Seir-a a tengte a beisak khit uh ciangin amaute khatlekhat kisusia uh hi.\nGamlaka galvilna tausangah Judah-te hong tun ciangin mihonpite omna lam en uh hi. Amaute pen leilakah a puk misi luanghawm vive na hi a, a suakta kuamah omlo hi.\nVan kinusiate a tawm dingin Jehoshafat leh a mite hong pai ciangin bawngte, vante, puante, leh na manphate tampi tak mu uh a, a puakzawh nawnloh ciangdong uh amau-a dingin a la uh hi. Van kinusiate tam mahmah ahih manin ni thum sung tawm uh hi.\nA ni li ni-in Berakah Kuam-ah amaute kikhawm uh hi; bang hang hiam cih leh amaute in tua lai-ah Topa phat uh hi. Tua ahih ciangin tuni dongin tua lai mun pen Berakah Kuam kici hi.\nTua ciangin Judah mi leh Jerusalem mi khempeuh ciah uh a, Jehoshafat makai-in lungdamna tawh Jerusalem-ah a pai uh hi; bang hang hiam cih leh a galte uh hangin Topa in amaute lungdamsak hi.\nAmaute, harp lasaknate leh laia lasaknate tawh Jerusalem-a Topa biakinn-ah tung uh hi.\nTopa in Israel-te galte a dosakna thu a zak uh ciangin kumpi gamte khempeuh in Topa a kihta uh hi.\nTua ahih ciangin Jehoshafat ukna gamsung gamdai hi; bang hang hiam cih leh a Pasian in ama kiimah galdaihna a pia hi.\nTua bangin Jehoshafat in Judah tungah uk hi. Amah in uk ding a kipatin kum sawmthumlenga pha a, Jerusalem-ah kum sawmnihlenga sung uk hi. Ama nu min Azubah hi a, Shilhi tanu ahi hi.\nAmah in a pa Asa gamtat bangmahin Topa muhna-ah a man na sem hi.\nAhi zongin mual dawna biakpiaknate kilakhia lo hi. Mite in a lungsim uhah a pu a pate uh Pasian ngaihsun nailo uh hi.\nTu-in Jehoshafat gamtatna a omlaite, a patna pan a tawp dongin, Israel Kumpite Tangthu sunga a kiciamteh, Hanani Tapa Jehu Khang Tangthu sungah kigelh hi.\nHih thu khit ciangin Judah kumpi Jehoshafat in a gilo-a a gamta Israel kumpipa Ahaziah tawh kipawlna a bawl hi.\nTarshish-a pai ding teembawte bawlna-ah amah pawl a, amaute in Eziongebar-ah teembawte a bawl uh hi.\nTua ciangin Mareshah khuami Dodavahu tapa Eliezer in Jehoshafat langpangin thu genin, "Nangmah in Ahaziah tawh kipawlna bawl na hih manin Topa in na bawlsa uh nate susia ding hi," a ci hi. Tua ciangin teembawte kisia a Tarshish-ah pai theilo hi.\nTedim Lai Siangtho / Laibu: Khang Tangthu Nihna 20


url: =Bogyoke Aung San, Zomi himaw, hilo? :: ZOMI DAILY\nposted on 3 February 2016 at 11:27 pm Lomkholna: Article, History\nTuma kum 10 lai pawlin Zomi te in kumpi sem ding cih lutolte mangmuhna, gunkhawm gundung aa siluang kiko cihte ih za ngei ciat ding hi. Hi bang thute tawh kizui in hi, hilo cih ih gencian thei kei hi.\nUlian mangpi khat a minthang, a zalian a om leh ei tawh ih kinai nopna, ei mi hih sak nopna tawh kam kigenna te zong om den hi. A diakdiak in 2010 kitelpi ah a gualzo, gambup lutang a sem U Theinsein pen Zomi hi aci zong ki om hi. Ahih hangin U Thein Sein pen Zomi hilo in Kawlmi khat na hihi.\nTua mah bangin Kawlgam in suahtakna ngah nading in makai pupi Boyoke Aungsan zong Zomi hi, hilo cih minam sungah thukhat hong om ngei hi. Hih thu tawh kizawi in a lunglut huai le a theihnop huai thu tampi tak hong om hi.\nBoyoke Aungsan in Panglong thukimna suaihkaihna ah akihel Zomi makaite tawh 10,2,1947 zingsang lam ki hosim na khat nei uha, tua mun ah Boyoke Aungsan in “ei Zomi (Chin) le Kawlte pen Mongoloid minam hihang. Mangkangte pen a mel asa, amitmul uh tuam, aguh atang uh goldiak in ei tawh kibanglo hi. Kawlte mah tawh ih gam puah khawm lehang khangto baih pen ding hihang, kei zong Zomi (Chin) ka hihi.” ci hi. Tua mah bangin Behte Kachin makaite zintunna ah vahawh in kei zong Zomi (Chin) hi’ng mah ci’n gen hi” ci uhi.1\n1992, Mandalay City News Reporter in Daw Aungsan Suhkyi pen “Zomi numei ginalo (Chin-soh-mah, Chin soh mah) ci’n suaksak ngei hi.2\nBoyoke Aungsan khanggui tawh kisai in Kawl tangthu kante in a sutna pen tam om khollo hi. A pa khanggui pen kikan theilo ahkl kisut lo in mangcip mawk hi.\nBoyoke Aungsan’ pa min pen U Pha ahi hi. U Pha pen Sitni (lawyer) khat hi cih ciang bek kithei in a nungthu bangmah genna sutna omlo hi.\nKawl tangthu kan khat ahi Sia Tan Win Hlaing in Boyoke Aungsan khanggui sutna khat gelhkhia ngei hi. Tua khanggui sutna zong pen Boyoke Aungsan i nu, Daw Suh lam hi a, a pa U Pha lam pan ahih l eh a nu le pa min bek gelh hi. U Pha i nu le pa pen U De Koo (OD; onfukd;) Nu Suai Lay (qJGav;) ahi uhi.3 Amau pen zanglei nei minuamsa innkuan hi ci’n gen hi. Tua lo adang U Pha khanggui pen akigencianna omlo suak hi.\nSya Tan Win Hlaing gelhna ah, Daw Suh pusawn khat ahi Boyoke Aungsan Pi’ i apu pen U Chin (Pa Zo) hi’n, Pinn khua Hausa ahi hi. Amau khanggui pen Pagan kumpi gam akiat ciangin galtai Pagan kumpipa tanu te suanlekhak te ahi uhi.\nKongbaung hun (Alaung phaya kumpi khanghun, AD 1752-1760) ah Pagan kumpipa tanu suanlekhak khat ahi U Myat in Pinn khua hausa sem hi. U Myat suan ahi U Chin in apu mun luahto suakin Pinn khua ah hausa sem hi. U Chin in tapa 4 nei in, a nihna pa U ShweNi in Natmauk khua ah Hausa sem hi. A hun pen Mindong min khansung (1850- ?1878) hi ding hi. U Shwe Ni pen Boyoke Aungsan’ nu Daw Suh i Pu ahi hi.4\nLai-at siam khat le Boyoke Aungsan PSO asem ahi Bomhu Hla Thun (aka) Tetkathu Ne Win in “Boyoke in kei pen mualtungmi (taiyinta sisan) kihel ni’ng” ci’n ki ummawh ahih lam gen ngei hi ci hi. Ahizongin a tangthu a at na ah Boyoke pen Kawl mi siangsitset dan in gen zel a, a pianna khanggui sutna nei lo hi. “Khampat khua uk pa tawh zong kinai uh a, a pu apate pen kumpi suanlekhak hi” ci’n gen hi ci’n zong gelh hi. Ahi zongin hithute pen anu khanggui lam genna hi a, a pa lam pan kinaina na hilo hi. 4\nWikipedia in Aungsan thu a suahsakna ah a pa U Phar pen Kawlgam aa om Zomi (Myanmar-Chin) hi cin na ciamteh uhi. 5\nEi Zo mite, Kawlten i min in hongsam theilo ahih manin U Chin, Maung Chin, Chin Lay cih bangpeuh in hong sam uhi. Tua min mahtawh ong ciamteh uhi.\nZanggam a tun zawh asawt Zomi pawlkhatte, khangsawnte in Zopau, Zo ngeina te theinonlo in nam man ding dahna tawh ata, atu te min vuah Chin ci’n vawh thei uhi.\nKa sangkahpih ka lawmpa khat zong apa te unau vuah Chin min kiguang kim ciat hi. Ka lawmpa’ pa min pen U Chin Maung ahi hi. Lamdang sa in ka dot leh ka pu pen Chin si kihel hong ci hi. Ahi zongin amau, a tuletate pen Kawlmi ci’n kithei ta uhi.\nTu madeuh in zong Tongsan.org ah KenWin MinGyi U Kaung neu min ahi Maung Chin siksan in Zomite hiding hi cih laigelh khat suak ngei hi. Tua mah bangin Boyoke Aungsan Pu sawn ahi U Chin pen zong a khanggui ah Chin si kihel ahih manin Chin ci’n min akiphuak zong hikha thei dingin ka um hi.\nA tung a thute i ngaihtuah ciangin Panglong suaihkaih lai in Boyoke Aungsan in Zomi makai te kiang le Behte makaite kiang a gensim khiankhian ahi “Kei zong Zomi khat mah hi’ng” acih pen hithei dingin ka um hi. Tuamah bangin Boyoke Aungsan sisan sungah Zomite si kihel kha ngel ding hi ci’n ka um hi.\nDr P.S Kham Do Nang in Zingsol Journal ah a gelh thului pan kila hi a, ei Zomi sung ah zong a kigen zeuhzeuh thu khat ahi hi. Pawlkhatte in Boyoke Aungsan in makaite a zolna/khemna hilel ding hi ci’n zong a um mawh ki om hi.\nDr. PS Kham Do Nang in Zingsol Journal ah a gelh thului pan laksawn hi.\nU Pha le a nu le pa’ te(Boyoke Aungsan Pa, PulePi) min pen Kawlte in nei ngeilo uhi. Tua hi a, zanggam-Zomite (Asho-Chin) te hithei kha ngel ding hi” ci’n zong kigen hi.\nTetkatho Ne Win aka Capt. Hlathun gelh ahi Boyoke Aungsan thu laibu sung pan a pianna, a suahna a gelhna laimai pan pawlkhat lakkhiatna le Mindat Sangsiapi U Shing hong gensawnna pan hi.\nBoyoke Aungsan i neulai thu (early life) ah a Pa U Pha pen Myanmar-Chin cin at sitset uhi.\nLai-at: Dr Nang Khan Lian\nP.S Kham Do Nang, “Boyoke Aungsan in Kei zong Zomi (Chin) Hi’ng Na Ci Ngei Hiven”, Page 12, Zingsol Journal, Lom 15. Hawm 3, April, 2013.\nTan Win Hlaing, YokTuh Mah Piua Taw Myanmah Tamaing Win PohKo Thoo Myia\nTetkatho Newin, Boyoke Aungsan\nPrevious: Khang khat ading bek upnate pawl khiam in\nNext: US gamsung khualzinna pawlkhat – 33\nMang Hau says\n4 February 2016 at 9:54 am\nA khang ma ei mi hi cici ding ih hi ta vemaw. Chin vive dan mah hi kik ih hi ve maw. hui bung tawh thu gengen Tedim mite ih hih lam minten hong theih pha mahmah hi.\n12.11.2014 Tuni leitung thuthang te


url: =Hollywood pen “Hollyweed” tawh kumthakni kilaihsak sese ~ ZD :: ZOMI DAILY\nposted on 2 January 2017 at 8:12 pm Lomkholna: News, Sawltak, World\nUSA, Los Angeles khuasungmi pawlkhat te’n kumthakni in akhua in akipakpih mahmah “Hollywood” pen “Hollyweed’ tawh akilaihsaklam zingthawhphet in museisai uh a, lamdang savat mahmah cih Reuters pan kiza hi. Hollywood pen Movie sungleh Film & Television Hub tuamtuam ah ihzakzak ihmuhmuhsa mahbangin US gamsung California muandawn khatah aom ahihi.\nLos Angeles Police Department te genna ah hih Hollywood laimal pen zingsang 3am hunpawl in puanvomtawh aki tuamcip pasal khatin “Hollyweed” cihtawh akibangding in abawl cihi. Ahi zongin tuapa pen kuacih kitheician zolo in, tua geikiimteng ah Police te’n kankawikawi uh cihi.\nNew Year nitawh kituak a, Tourists zong tampi himun ah khualzin in aomlaitak uh ahihi. Hollywood tawh Photo kilading in zingsang akuankhia Tourists pawlkhatin alamet uh Hollywood na omnawnlo in, Hollyweed tawh nakilaih ahih manin, lamdang kisavat mahmah hi.\nAhi zongin thunei te’n Hollywood tawh laihkik uh a, zingsang 11:15am hunin laihsiangkik khin uh cihi.\nCCTV panin thunei te’n a etkik uhciang in hih laimal akhel pen mikhatbek in zankhatthu in akhelziau hihtuak hi. Ukdan atuamtuam hilodia maw… ZD Sawltak #zomidaily\nPrevious: Khanmawh bawk (Nekgukna leh golhgukna) ~ Tual Khan Suan\nNext: Malaysia ah Kawlgammi 2 Revolver thauneu khattawh kiman ~ ZD